**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 17 Σεπτεμβρίου 2020, ημέρα Πέμπτη και ώρα 14.35΄, στην Αίθουσα Γερουσίας της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία της Αντιπροέδρου της, κυρίας Σοφίας Βούλτεψη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ψηφιακής Διακυβέρνησης «Κώδικας Ψηφιακής Διακυβέρνησης (Ενσωμάτωση στην ελληνική νομοθεσία της Οδηγίας (ΕΕ) 2016/2102 και της Οδηγίας (ΕΕ) 2019/1024) - Κώδικας Ηλεκτρονικών Επικοινωνιών (Ενσωμάτωση στο ελληνικό δίκαιο της Οδηγίας (ΕΕ) 2018/1972) και άλλες διατάξεις» (4η συνεδρίαση - β΄ ανάγνωση).

Στη συνεδρίαση παρέστησαν ο Υπουργός Ψηφιακής Διακυβέρνησης, κ. Κυριάκος Πιερρακάκης, ο Υφυπουργός Ψηφιακής Διακυβέρνησης, κ. Γρηγόρης Ζαριφόπουλος, ο Υφυπουργός Ψηφιακής Διακυβέρνησης, κ. Γεώργιος Γεωργαντάς, καθώς και αρμόδιοι υπηρεσιακοί παράγοντες.

 Η Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Δούνια Παναγιώτα, Αντωνιάδης Ιωάννης, Τσιγκρής Άγγελος, Υψηλάντης Βασίλειος – Νικόλαος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Καφαντάρη Χαρούλα (Χαρά), Παπαχριστόπουλος Αθανάσιος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καστανίδης Χαράλαμπος, Λιακούλη Ευαγγελία, Συντυχάκης Εμμανουήλ, Λαμπρούλης Γεώργιος, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Κυρίες και κύριοι συνάδελφοι, σήμερα έχουμε την τέταρτη συνεδρίαση - β΄ ανάγνωση του νομοσχεδίου.

Τον λόγο έχει ο Εισηγητής της Πλειοψηφίας, κ. Μελάς.

**ΙΩΑΝΝΗΣ ΜΕΛΑΣ (Εισηγητής της Πλειοψηφίας):** Σήμερα, κλείνει ο κύκλος της επεξεργασίας του σχεδίου νόμου του Υπουργείου Ψηφιακής Διακυβέρνησης στην Επιτροπή μας. Ένα σχέδιο νόμου μεταρρυθμιστικό και ουσιαστικό και το οποίο, περιλαμβάνει σημαντικές αλλαγές στην καθημερινότητα των πολιτών.

Προηγήθηκαν τρεις συνεδριάσεις της Επιτροπής μας. Κοινός τόπος από όλες τις Πτέρυγες, παρά τις διαφωνίες που υπήρχαν, είναι ότι το νομοσχέδιο είναι απαραίτητο και μάλιστα, έχει καθυστερήσει μία τέτοια νομοθετική πρωτοβουλία πολλά χρόνια. Αυτό ήταν το συμπέρασμα από την ακρόαση των φορέων επίσης, που έγινε την Τρίτη στην Επιτροπή μας. Γιατί, όμως, κρίνεται απαραίτητο αυτό το σχέδιο νόμου; Κρίνεται απαραίτητο για να συνεχιστεί και να ολοκληρωθεί ο ψηφιακός μετασχηματισμός του κράτους. Για να μειωθεί η ταλαιπωρία των πολιτών στις δημόσιες υπηρεσίες, για να εξοικονομήσουμε χρήματα και χρόνο, για να εκσυγχρονιστούν οι δομές και να αναβαθμιστούν οι παρεχόμενες υπηρεσίες του δημοσίου.

Δεν γίνεται πλέον, το 2020 να χρησιμοποιείται στο δημόσιο το φαξ. Υπάρχει πιο απλός, σχεδόν μηδενικού κόστους και γρήγορος τρόπος επικοινωνίας και αυτό θα γίνεται από 1/1/2021. Κρίνεται, επίσης, απαραίτητο για να αντιμετωπίσουμε και να περιορίσουμε τη γραφειοκρατία, η οποία, λειτουργεί ως σημαντικός αντιαναπτυξιακός παράγοντας. Σε αυτά, λοιπόν, τα απλά και αυτονόητα δε μπορεί κανένας μας να διαφωνεί. Με τον Κώδικα Ψηφιακής Διακυβέρνησης, λοιπόν, κάνουμε πράξη το αυτονόητο. Όλη η νομοθεσία για την ψηφιακή διακυβέρνηση θα υπάρχει σε ένα ενιαίο κείμενο. Αυτό θα διευκολύνει τόσο τους πολίτες, όσο και τις επιχειρήσεις, αλλά και το δημόσιο. Διαμορφώνουμε έτσι, ένα εγχειρίδιο για το ψηφιακό κράτος. Πλέον ο καθένας μας θα μπορεί να ξέρει τι ισχύει ακριβώς, χωρίς να χάνεται ανάμεσα σε επιμέρους διατάξεις και ερμηνείες νόμου. Σε ένα νομοθέτημα θα περιλαμβάνονται όλες οι διατάξεις που αφορούν την ψηφιακή λειτουργία του κράτους και δεν θα χρειάζεται η μία παράγραφος του ενός νόμου να παραπέμπει σε άλλη παράγραφο άλλου νόμου, η οποία, θα παραπέμπει σε μία τρίτη διάταξη, σε ένα άλλο νομοθέτημα.

Όλα σε ένα, λοιπόν. Όλα νοικοκυρεμένα, με κανόνα την καλή νομοθέτηση. Στη Βίβλο του ψηφιακού μετασχηματισμού, όπως μας ανέλυσε στην Επιτροπή τις προηγούμενες ημέρες τόσο ο Υπουργός, όσο και ο κ. Ζαριφόπουλος, θα περιλαμβάνεται συνολικά η ψηφιακή στρατηγική της χώρας μας. Θα έχει πενταετή ορίζοντα και θα επικαιροποιείται ανάλογα με τις τεχνολογικές εξελίξεις. Ευχάριστο νέο, το οποίο, ακούστηκε στην Επιτροπή τις προηγούμενες ημέρες είναι η αύξηση των διαθέσιμων πόρων και η ένταξη περισσότερων έργων πληροφορικής στη Βίβλο ψηφιακού μετασχηματισμού, από τα χρήματα που θα πάρει η χώρα μας από το Ταμείο Ανάκαμψης.

Τι άλλο κάνουμε με το συγκεκριμένο σχέδιο νόμου; Ενσωματώνουμε στο εθνικό μας δίκαιο την Ευρωπαϊκή Οδηγία 2102 του 2016, για την ψηφιακή προσβασιμότητα και την Ευρωπαϊκή Οδηγία 1024 το 2019, για τα ανοιχτά δεδομένα. Αναβαθμίζουμε το ρόλο του gov.gr, με στόχο σταδιακά όλες οι παρεχόμενες υπηρεσίες του δημοσίου να προσφέρονται μέσα από την πλατφόρμα αυτή. Καθιερώνουμε την αυθεντικοποίηση στις ηλεκτρονικές συναλλαγές των πολιτών και των επιχειρήσεων με το δημόσιο. Ενσωματώνουμε και επικαιροποιούμε τις διατάξεις για τη διαύγεια και την ψηφιακή διαφάνεια. Θεσπίζουμε την υποχρεωτική ηλεκτρονική επικοινωνία μεταξύ των φορέων του δημοσίου. Επιταχύνουμε έτσι, τις διαδικασίες τόσο για τη διοίκηση, όσο και για τον πολίτη, εξοικονομώντας χρόνο και χρήμα.

Θεσπίζουμε τις ψηφιακές θυρίδες τόσο για τους πολίτες, όσο και για τους φορείς. Όλες οι συναλλαγές με το κράτος θα βρίσκονται σε ένα μέρος. Κάθε πολίτης μέσα από τις ψηφιακές θυρίδες θα ανατρέχει σε οποιοδήποτε ψηφιακό έγγραφο ή πιστοποιητικό. Δημιουργούμε το Μητρώο Διαλειτουργικότητας, αναγκαίο εργαλείο για την επικοινωνία των φορέων μεταξύ τους και για την επιτάχυνση διαδικασιών. Δημιουργούμε το Μητρώο Διαδικασιών, το οποίο, είναι απαραίτητο εργαλείο για τη χρηστή διοίκηση. Τέλος στο φαινόμενο οι υπάλληλοι να ζητάνε διαφορετικά δικαιολογητικά για ίδιες περιπτώσεις. Ο πολίτης θα γνωρίζει από πριν τη διαδικασία και όλα τα δικαιολογητικά που είναι απαραίτητα για τη διεκπεραίωση της υπόθεσής του.

Προσωπικός αριθμός. Ακούστηκαν πολλά κατά τη διάρκεια των συζητήσεων της Επιτροπής για τον προσωπικό αριθμό. Μια αυτονόητη πράξη κατά εμάς. Κάθε πολίτης θα έχει έναν μοναδικό αριθμό, ένα αλφαριθμητικό, τον οποίο θα αποκτά με τη γέννησή του και θα απενεργοποιείται με το θάνατό του. Ο πολίτης θα συναλλάσσεται με το δημόσιο με ένα μοναδικό αριθμό. Διευκολύνουμε έτσι τόσο τον διοικούμενο, όσο και τη διοίκηση. Δεν θα χρειάζεται λοιπόν πλέον ο πολίτης να χρησιμοποιεί αλλού το ΑΜΚΑ, αλλού το Α.Φ.Μ., αλλού τον αριθμό ταυτότητας του στις συναλλαγές με το δημόσιο. Παρά μόνο έναν αριθμό, τον προσωπικό αριθμό.

«Λευκές περιοχές» είναι οι περιοχές που δεν έχουν τηλεοπτική κάλυψη. Αυξάνουμε κατά 520 τις περιοχές αυτές. Επίσης, επιταχύνουμε τις διαδικασίες με μια απλή αίτηση μέσω των ΚΕΠ ή ηλεκτρονικά στο gov.gr, θα μπορούν οι δικαιούχοι να συμμετέχουν στο πρόγραμμα . Καθιερώνεται η αρχή του first cloud policy. Όλα τα δεδομένα του δημοσίου θα αποθηκεύονται στο νέφος, στο γνωστό «cloud» προσφέροντας έτσι μεγαλύτερη ασφάλεια.

Τέλος, σε ότι αφορά το πρώτο μέρος του νομοσχεδίου για τον ψηφιακό μετασχηματισμό, θα ήθελα να σταθώ στο μοντέλο ανάπτυξης του δικτύου 5G στη χώρα μας. Η Ελλάδα εισέρχεται στα δίκτυα 5ης γενιάς. Η ανάπτυξη του δικτύου θα έχει μεγάλα οφέλη για τη χώρα. Με τις διατάξεις του νομοσχεδίου προωθούνται η καινοτομία, η έρευνα και η ανάπτυξη υπηρεσιών και προϊόντων σε δίκτυα 5G από εταιρείες, από πανεπιστημιακά ιδρύματα, από ερευνητικά ιδρύματα και φορείς του δημοσίου. Η ανάπτυξη του 5G γίνεται με φαντασία, όπως πολύ εύστοχα ανέφερε χθες και ο Υπουργός.

Η φαντασία των ανθρώπων του Υπουργείου Ψηφιακής Διακυβέρνησης δημιούργησε το Ταμείο Φαιστός. Ένα αμοιβαίο κεφάλαιο που θα έχει ενεργητικό το 25% των εσόδων που θα προκύψουν από το διαγωνισμό για την παραχώρηση του φάσματος ραδιοσυχνοτήτων στους παρόχους.

Το Ταμείο Φαιστός θα έχει μοναδικό σκοπό τις επενδύσεις σε εταιρείες που δραστηριοποιούνται στην έρευνα, στην ανάπτυξη υπηρεσιών που λειτουργούν σε υποδομές 5ης γενιάς. Αντί, λοιπόν, όλο το ποσό από τον διαγωνισμό για την παραχώρηση των ραδιοσυχνοτήτων να πάει στην εξυπηρέτηση του χρέους, όπως ορίζεται με νόμο του 2011, το Υπουργείο Ψηφιακής Διακυβέρνησης πέτυχε κάτι διαφορετικό και καινοτόμο, που θα προσθέσει αξία σε αυτά τα έσοδα του κράτους.

Κυρίες και κύριοι συνάδελφοι, στο δεύτερο μέρος του σχεδίου νόμου ενσωματώνεται στην ελληνική έννομη τάξη, νωρίτερα απ’ ότι προβλεπόταν μάλιστα, ο Κώδικας Ηλεκτρονικών Επικοινωνιών και η Οδηγία 1972/2018 για τη θέσπιση του Ευρωπαϊκού Κώδικα Ηλεκτρονικών Επικοινωνιών.

Με τον Κώδικα Ηλεκτρονικών Επικοινωνιών επανασυστήνεται το πλαίσιο λειτουργίας των ηλεκτρονικών επικοινωνιών στη χώρα μας. Με τις διαδικασίες του Κώδικα ενθαρρύνουμε τις επενδύσεις για την ανάπτυξη δικτύων πολύ υψηλής χωρητικότητας, δημιουργούμε πλαίσιο για την αδειοδότηση του ραδιοφάσματος, παρέχονται κίνητρα για την τόνωση του ανταγωνισμού και την περαιτέρω ανάπτυξη της αγοράς ηλεκτρονικών επικοινωνιών. Στοχεύουμε, επίσης, στην προστασία των καταναλωτών και των επιχειρήσεων.

Με τον Κώδικα Ηλεκτρονικών Επικοινωνιών απλοποιούνται, επίσης, οι διαδικασίες για την ανάπτυξη δικτύων ηλεκτρονικών επικοινωνιών. Χαρακτηριστικό παράδειγμα είναι οι οπτικές ίνες. Για να συνδεθεί κάποιο σπίτι σήμερα μέσω οπτικών ινών, μπορεί να χρειαστούν τρεισήμισι ακόμα και τέσσερις μήνες. Σε αυτή την περίπτωση, απλοποιούμε τη διαδικασία και αρκεί απλώς να ενημερώσει ο πολίτης το δήμο και όχι να πάρει άδεια από εκεί, κάτι το οποίο καθιστά τη διαδικασία χρονοβόρα.

Ο Κώδικας Ηλεκτρονικών Επικοινωνιών περιλαμβάνει, επίσης, ρυθμίσεις για την καθολική υπηρεσία. Κάθε πολίτης, ανεξαρτήτως εισοδήματος, θα πρέπει να έχει επαρκή πρόσβαση σε υπηρεσίες διαδικτύου με χαμηλό κόστος. Υπάρχουν, επίσης, ρυθμίσεις για το 112, για τη λειτουργία ευρωπαϊκής ανοικτής τηλεφωνικής γραμμής για αγνοούμενα παιδιά, το γνωστό 116000 και για την προσβασιμότητα στο διαδίκτυο για τους ανθρώπους με αναπηρία.

Κυρίες και κύριοι συνάδελφοι, ο ψηφιακός μετασχηματισμός του κράτους δεν είναι μια απλή και εύκολη υπόθεση. Είναι μια διαδικασία που απαιτεί χρόνο και σίγουρα δεν είναι υπόθεση ενός Κόμματος. Αφορά όλη την κοινωνία. Είναι μια ανάγκη της ελληνικής οικονομίας και των Ελλήνων πολιτών. Όλοι μας έχουμε βρεθεί, κατά καιρούς, αντιμέτωποι με ουρές στις δημόσιες υπηρεσίες, με τα ατελείωτα δικαιολογητικά που πρέπει να πηγαίνουμε από τη μία υπηρεσία στην άλλη. Το κράτος είναι ένα και ως ένα πρέπει να λειτουργεί! Διαδικασίες χωρίς καμία λογική συνέχεια, οι οποίες εκτός από χρονοβόρες έχουν και μεγάλο κόστος.

Με το νομοσχέδιο αυτό, λοιπόν, περιορίζουμε τις ουρές στις δημόσιες υπηρεσίες και κερδίζουμε χρόνο και χρήμα. Ήδη έχουν γίνει σημαντικά βήματα προς αυτή την κατεύθυνση μέσω του gov.gr, όπου παρέχονται σήμερα συνολικά 614 υπηρεσίες. Διαδικτυακά ο πολίτης μπορεί πλέον να διεκπεραιώνει τις υποθέσεις του με έναν γρήγορο και εύχρηστο τρόπο. Μπορεί να εκδίδει πιστοποιητικά γέννησης, ληξιαρχικές πράξεις γάμου και γέννησης, να πραγματοποιεί εξουσιοδοτήσεις και ηλεκτρονική κατάθεση αίτησης συνταξιοδότησης μπορεί να κάνει ακόμα. Σημαντικός λόγος για την επιτάχυνση κάποιων από αυτών των διαδικασιών ήταν η πανδημία του κορωνοϊού, στην οποία η κυβέρνηση και το Υπουργείο Ψηφιακής Διακυβέρνησης έδειξαν ότι έχουν αντανακλαστικά και οι Έλληνες ότι είναι έτοιμοι για να προχωρήσουν στη νέα εποχή που έχει αρχίσει για τη χώρα μας.

Κυρίες και κύριοι συνάδελφοι, όλες αυτές οι αλλαγές που φέρνουμε θα είναι άμεσα ορατές, γιατί αλλάζουν τον τρόπο ζωής απευθείας σε κάθε έναν και σε κάθε μία ξεχωριστά. Κάνουμε πιο εύκολη και πιο απλή την επαφή του πολίτη με το δημόσιο. Τι κερδίζουμε με αυτά; Κερδίζουμε χρόνο, χρήμα, όπως σας είπα, διαφάνεια και, κυρίως, οικοδομούμε μια σχέση εμπιστοσύνης μεταξύ των διοικούντων και της διοίκησης. Βλέπουμε, κυρίες και κύριοι συνάδελφοι, πως το συγκεκριμένο σχέδιο νόμου έχει μόνο οφέλη να προσφέρει στην ελληνική κοινωνία και την ελληνική οικονομία. Η Ελλάδα, με αυτό το σχέδιο νόμου, αλλάζει σελίδα, εκσυγχρονίζεται και μετασχηματίζεται σ’ ένα κράτος ψηφιακό και φιλικό προς τον πολίτη. Έχουμε πολλά πεδία αντιπαραθέσεων, στην οικονομία, στο μεταναστευτικό στην ιδεολογία μας συνολικά. Δεν υπάρχει, όμως, δεξιά προσέγγιση και αριστερή προσέγγιση στην ψηφιακή διακυβέρνηση. Σε ζητήματα όπως αυτά της διακυβέρνησης και στα οποία όλοι μας συμφωνούμε, θα πρέπει να υπάρξει η μεγαλύτερη δυνατή συναίνεση. Γι’ αυτό, λοιπόν, σας καλώ, ενόψει και της συνεδρίασης της Ολομέλειας, να υπερψηφίσετε το σχέδιο νόμου του Υπουργείου Ψηφιακής Διακυβέρνησης.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής)**: Τον λόγο έχει η Εισηγήτρια της Μειοψηφίας, κυρία Αναστασία Γκαρά.

**ΑΝΑΣΤΑΣΙΑ (ΝΑΤΑΣΑ) ΓΚΑΡΑ (Εισηγήτρια της Μειοψηφίας)**: Χρόνια πολλά, κυρία Πρόεδρε, χρόνια πολλά σε όλες όσες γιορτάζουν σήμερα, τα καλύτερα ευχόμαστε και υγεία πάνω από όλα.

Κυρίες και κύριοι συνάδελφοι, εισερχόμαστε στη δεύτερη ανάγνωση του νομοσχεδίου μας και, καθώς έχουμε τοποθετηθεί από την πλευρά μας ενδελεχώς σε όλα τα πολιτικά και τεχνικά του ζητήματα σε προηγούμενες συνεδριάσεις, θα επιχειρήσω να κάνω μία σύνοψη του πυρήνα του νομοσχεδίου σταχυολογώντας τα κύρια σημεία που, για εμάς, έχουν τη μεγαλύτερη αξία, ενώ, παράλληλα, θα αναφερθώ και σε κάποια που δεν αναλύθηκαν επαρκώς στις προηγούμενες Επιτροπές και εκτιμούμε ότι χρήζουν της προσοχής μας.

Στο πρώτο μέρος έχουμε τον επονομαζόμενο Κώδικα Ψηφιακής Διακυβέρνησης και στο δεύτερο μέρος τον Κώδικα Ηλεκτρονικών Επικοινωνιών, που αποτελεί ενσωμάτωση Ευρωπαϊκής Οδηγίας. Το έχουμε αναφέρει αναλυτικά ότι χαρακτηρίζεται ως επονομαζόμενος ως κώδικας το πρώτο μέρος, καθώς, στην πραγματικότητα, δεν αποτελεί κωδικοποίηση μιας νομοθεσίας, ούτε με την τυπική του έννοια, καθώς αυτή γίνεται συγκεκριμένη διαδικασία όπως ορίζει ο νόμος, αλλά ούτε και με τη μη τυπική του έννοια του συμμαζέματος όλων των νομοθετημάτων ενός αντικειμένου σε ένα ενιαίο εγχειρίδιο για λόγους απλούστευσης, καθώς αυτό αποτελεί αρμοδιότητα της διοίκησης και όχι της νομοθετικής εξουσίας και υπάρχει και συγκεκριμένη διαδικασία για να γίνει η κωδικοποίηση.

Σας ακούσαμε, κύριε Υπουργέ, να λέτε ότι η κατάργηση, η συρραφή, η επαναψήφιση παλαιότερων νομοθετημάτων είναι ένα δείγμα αναγνώρισης από εσάς του έργου των προηγούμενων κυβερνήσεων. Εμείς, όμως, διαβλέπουμε, και με τη βοήθεια φίλα προσκείμενων Μέσων Μαζικής Ενημέρωσης προς την κυβέρνηση, μία απόπειρα καπηλείας του θετικού έργου προηγούμενων κυβερνήσεων, σε μία προσπάθεια να διαμορφώσετε ένα θετικό σύγχρονο προφίλ της κυβέρνησης. Ο ισχυρισμός αυτός ενισχύεται και από τον τρόπο που κομπάζει και ο ίδιος ο Πρωθυπουργός για το έργο σας, λέγοντας, λίγο πολύ επικοινωνιακά, ότι έχετε ανακαλύψει τον τροχό. Δεν κάνουμε δίκη προθέσεων, βέβαια, αλλά αυτό προκύπτει από τις πράξεις μέχρι στιγμής από την πλευρά της κυβέρνησης. Ωστόσο, είναι θετική και θεμιτή η αναγνώριση των θετικών νομοθετημάτων του παρελθόντος και η εξέλιξη αυτών με τη συμβολή πολλών κυβερνήσεων.

Ως προς το περιεχόμενο των διατάξεων τώρα, η διάρθρωση του νομοσχεδίου έχει ως εξής:

Εκτός από προηγούμενα νομοθετήματα, μεγάλο μέρος του είναι Ευρωπαϊκές Οδηγίες που ενσωματώνονται. Ένα δεύτερο μεγάλο τμήμα είναι στην ουσία η νομοθετική προετοιμασία για την εφαρμογή του κεντρικού συστήματος ηλεκτρονικής διακίνησης εγγράφων και τέλος έχουμε τη σύσταση της θυγατρικής εταιρείας του Υπερταμείου «Συμμετοχές 5G» και το Ταμείο Φαιστός.

Στις προηγούμενες Επιτροπές ακούσατε την κριτική που σας ασκούμε εμείς εδώ και καιρό και διά στόματος του ΣΕΒ, ο οποίος ανέφερε τη μεγάλη καθυστέρηση στα νέα ψηφιακά έργα, αλλά και την πολυαναμενόμενη Ψηφιακή Βίβλο που θα περιγράφει, όπως εσείς έχετε πει, συγκεκριμένα ψηφιακά έργα. Σας ακούσαμε εχθές να δέχεστε ότι τόσο καιρό πορευόμασταν με την εθνική ψηφιακή στρατηγική της προηγούμενης κυβέρνησης, ότι εντός διμήνου θα φέρετε τη Βίβλο, την οποία θα διαβουλευτείτε και με όλα τα Κόμματα και, μάλιστα, είστε ανοιχτός σε προτάσεις.

Αναμένουμε η δέσμευσή σας να γίνει πράξη και να συμβάλουμε και εμείς από την πλευρά μας τα μέγιστα.

Όμως, κυρίες και κύριοι συνάδελφοι, τα μέχρι τώρα δείγματα γραφής της κυβέρνησης του επιτελικού κράτους δεν αφήνουν πολλά περιθώρια αισιοδοξίας, καθώς σε πολύ σημαντικά ζητήματα η κυβέρνηση λειτουργεί με πλήρη αυταρέσκεια χωρίς να διαβουλεύεται με κανέναν και χωρίς να δέχεται προτάσεις και τη συμβουλή των υπολοίπων κομμάτων.

 Άλλο ένα μεγάλο ζήτημα για εμάς είναι ο σεβασμός στο πνεύμα και τη λειτουργία της διαύγειας, ούτως ώστε να μην περιοριστεί επ’ ουδενί η διαφάνεια στη διαχείριση του δημόσιου χρήματος. Έχουμε αναφερθεί όλοι στη σημασία του νομοθετήματος και της λειτουργίας της διαύγειας, το έχουμε αναδείξει σε πάρα πολύ σημαντικό και καίριο ως τομή στη διαφάνεια του πολιτικού μας συστήματος.

 Σας ακούσαμε χθες, κύριε Υπουργέ, να δεσμεύεστε ρητά και κατηγορηματικά απαντώντας στην κριτική μας και στις επιφυλάξεις μας ότι η δημιουργία του προσωπικού αριθμού δεν πρόκειται σε καμία περίπτωση να επηρεάσει την αναζήτηση με Α.Φ.Μ. στη διαύγεια και για τα φυσικά αλλά και για τα νομικά πρόσωπα με πρόσχημα τα προσωπικά δεδομένα. Αναμένουμε να το δούμε ως διευκρίνιση και στο νομοθέτημα για να μην υπάρχουν ανοιχτά παράθυρα και επιφυλάξεις.

Αναφέρατε δε ότι τόσο καιρό πορευόμασταν χωρίς τον γενικό κανονισμό ασφαλείας για τα προσωπικά δεδομένα ο οποίος επιβάλλει πλέον περιορισμούς, όπως εισηγείται και η Αρχή Προστασίας Δεδομένων Προσωπικού Χαρακτήρα. Φέρατε όμως χθες δύο παραδείγματα που ίσως πάψουν να αναρτώνται στη διαύγεια, όπως η Διεύθυνση ή το όνομα ενός δημοσίου υπαλλήλου όταν πάει κάπου με την Υπηρεσία του και αυτό αναρτάται στη διαύγεια.

 Το δεύτερο παράδειγμα μας έβαλε σε σκέψεις, κύριε Υπουργέ, αν σκοπεύετε να καταργήσει τη δημοσιοποίηση των εξόδων της σπατάλης κυβερνητικών στελεχών, των μετακλητών τους, των συνοδών τους που πηγαίνουν με κουστωδία σε αποστολές και χρεώνουν υπέρογκα το Υπουργείο ή τη ΔΕΚΟ στην οποία εργάζονται και σε αυτό θα μας βρείτε απέναντι.

Η κυβέρνηση έχει εκτεθεί αρκετές φορές τελευταία και με το πολυδάπανο ταξίδι του Πρωθυπουργού στη Σαντορίνη και της πολυπληθούς ακριβής αποστολής στην Κω με την Γενική Γραμματεία Αντεγκληματικής Πολιτικής και εκεί όλους μας μας βοήθησε το σύστημα της διαύγειας να δούμε τι ποσά δαπανήθηκαν από ποιους και σε τι.

 Να συμφωνήσουμε όλοι ότι τα δημόσια πρόσωπα και οι ενέργειές τους πρέπει να είναι διάφανα και να ξέρουμε οι πολίτες τι κάνουν με τα χρήματα του ελληνικού λαού. Δεν θα επιτρέψουμε σε καμία περίπτωση να ανοίξετε παραθυράκι για να κάνουν κάποιοι πάρτι χωρίς λογοδοσία, για αυτό και επιμένουμε και σας προκαλούμε - θετικά θα έλεγα - να διευκρινιστεί στο νομοσχέδιο η συγκεκριμένη διάταξη.

 Τώρα, σε ό,τι αφορά την ψηφιακή διακυβέρνηση την κατάργηση του φαξ και του χαρτιού στο Δημόσιο, τις ψηφιακές υπογραφές σε δημοσίους υπαλλήλους στην ουσία το έχουμε πει αρκετές φορές και στις προηγούμενες συνεδριάσεις μας, ότι πρόκειται για τη θεσμική προετοιμασία ώστε να εφαρμοστεί το ΣΙΔΕ, ένα εμβληματικό έργο της κυβέρνησης του ΣΥΡΙΖΑ πάνω στο οποίο και εσείς - πολύ σωστά - θα στηρίξετε την ψηφιακή διακυβέρνηση στη νέα εποχή.

Δεν σας ακούσαμε χθες, όμως, να μας δίνετε πληροφορίες σχετικά με το πού βρισκόμαστε στην υλοποίηση του συγκεκριμένου έργου και νομίζω ότι θα ήταν πολύ θετικό να ακούσουμε μία ενημέρωση σχετικά με αυτό.

Θα ήθελα, επίσης, να κάνω μία αναφορά σε κάτι το οποίο δεν απασχόλησε τη συζήτησή μας στις προηγούμενες Επιτροπές και αφορά στη διαστημική πολιτική της χώρας και σε αυτό το πεδίο η κυβέρνηση του ΣΥΡΙΖΑ χάραξε για πρώτη φορά στρατηγική με τη δημιουργία του Ελληνικού Δημόσιου Οργανισμού (ΕΛΔΟ), το οποίο, βέβαια, ως αντιπολίτευση χλευάζατε χύνοντας δηλητήριο, αλλά ως κυβέρνηση το υιοθετήσατε –καλώς- και το μετονομάσατε σε Ελληνικό Κέντρο Διαστήματος (ΕΛΚΕΔ), προκειμένου και αυτό με έναν επικοινωνιακό τρόπο να το καπηλευτείτε.

 Έντεκα μήνες, όμως, τώρα το ΕΛΚΕΔ δεν έχει κάνει το παραμικρό ή τουλάχιστον δεν έχει δημοσιοποιηθεί ή δεν έχουμε ενημερωθεί για αυτό. Ο ρόλος του φαντάζει και έχει καταστεί τελείως διακοσμητικός.

Στο άρθρο 119, λοιπόν, παράγραφος 9 έχουμε διατάξεις που δεν αποτελούν ενσωμάτωση Οδηγίας. Με αυτές τροποποιούνται ουσιαστικά οι υφιστάμενες διαδικασίες καθορισμού της διαδικασίας διαχείρισης, υποβολής, αξιολόγησης, έγκρισης ή απόρριψης προτάσεων συμμετοχής στα προγράμματα της ΙΖΑ Ευρωπαϊκός Οργανισμός Διαστήματος, ενώ ταυτόχρονα καταργείται η ισχύουσα Υπουργική Απόφαση του 2018. Η τροποποίηση αυτή εισάγει δύο κομβικά αρνητικά στοιχεία, κατά τη δική μας άποψη.

Το πρώτο στοιχείο είναι ότι αλλάζει η σύνθεση της Επιτροπής που εισηγείται προς τον Υπουργό για την αξιολόγηση των υπό χρηματοδότηση προτάσεων, ενώ η αντίστοιχη Επιτροπή σήμερα αποτελείται από στελέχη ενός μόνο φορέα του Υπουργείου Ψηφιακής Διακυβέρνησης. Φέρνετε τη σύνθεση μιας Επιτροπής από τέσσερις διαφορετικούς φορείς. Η πολυδιάσπαση αυτή εκτιμούμε ότι θα δημιουργήσει αρκετά προβλήματα, καθώς θα καταστεί δυσκίνητη και θα συνεδριάζει σπάνια, ενώ οι προσκλήσεις από την ΙΖΑ βγαίνουν συνεχώς σε πολύ συχνές ταχύτητες. Το αποτέλεσμα εκτιμούμε ότι θα είναι να υπάρχουν καθυστερήσεις στις εγκρίσεις και να χάνονται προγράμματα και πολύτιμοι πόροι.

Προτείνουμε, λοιπόν, να αποδοθεί αυτός ο ρόλος σε μία σταθερή Αρχή που θα ασχολείται με αυτό το αντικείμενο και οι ενδιαφερόμενοι ερευνητικοί φορείς, εταιρείες και οι λοιποί συμμετέχοντες θα έχουν ένα σταθερό σημείο αναφοράς και συνεργασίας και ο ΕΛΚΕΔ θα μπορούσε να αναλάβει αυτό το ρόλο με την ταυτόχρονη, βεβαίως, εποπτεία από το Υπουργείο για να πάψει να έχει και διακοσμητικό ρόλο.

Το δεύτερο στοιχείο που εισάγεται στην υποπαράγραφο β΄ είναι η πρόβλεψη, ώστε η δήλωση υποστήριξης του Υπουργού να μπορεί να χορηγείται χωρίς αξιολόγηση, αυτόματα σε όλους τους ελληνικούς φορείς που ενδιαφέρονται να συμμετέχουν στις ανταγωνιστικές προσκλήσεις υποβολής προσφορών της ΙΖΑ ανεξαρτήτως αν το αναπτυσσόμενο προϊόν ή η τεχνολογία που περιέχει κάθε πρόταση υπηρετεί την ερευνητική αναπτυξιακή προοπτική της χώρας, Παρόλο που αφορούν προαιρετικά προγράμματα που η ίδια η χώρα επιλέγει να συμμετάσχει. Η αλλαγή αυτή καταδεικνύει ξεκάθαρα την έλλειψη εθνικής στρατηγικής και σχεδιασμού για τον διαστημικό τομέα.

Προτείνεται, λοιπόν, αντ' αυτού, από εμάς, να εξετάζεται από την αρμόδια Αρχή αν το αντικείμενο της πρόσκλησης υποβολής προσφορών εξυπηρετεί τη στρατηγική της χώρας και μόνο σε αυτήν την περίπτωση να μπορεί να δίνεται αυτόματα η δήλωση υποστήριξης στους ανταγωνιστές.

Τέλος, κυρίες και κύριοι συνάδελφοι, θα ήθελα να εστιάσω την προσοχή μας σε ό,τι αφορά την εταιρεία «Συμμετοχές 5G» και το Ταμείο «ΦΑΙΣΤΟΣ» την οποία βάζετε σαν άμεση θυγατρική του Υπερταμείου με σκοπό τη συμμετοχή με αμοιβαία κεφάλαια σε επενδύσεις εφαρμογών 5G. Εδώ, για εμάς, πρόκειται για μία πολύ προβληματική διάταξη για την οποία δεν έχουμε καλυφθεί από τις απαντήσεις σας και αναμένουμε περισσότερες διευκρινίσεις και μία ευρύτερη συζήτηση επ’ αυτού.

 Θα δημοπρατήσετε το φάσμα συχνοτήτων, έναν δημόσιο πόρο, δηλαδή, την περιουσία του ελληνικού λαού για τη χρήση του στην ανάπτυξη του 5G τα έσοδα τα οποία θα προκύψουν θα προέρχονται προφανώς από τους τηλεπικοινωνιακούς παρόχους. Όπως όλοι γνωρίζουμε, στην Ελλάδα, σήμερα, τουλάχιστον, δραστηριοποιούνται τρεις ξένες γνωστές εταιρείες οι οποίες θα πληρώσουν στο δημόσιο μετά από δημοπρασία για τη χρήση των συχνοτήτων αυτών.

Εσείς λέτε ότι το 75% των εσόδων θα πάνε στο δημόσιο χρέος μέσω του Υπερταμείου και το υπόλοιπο 25% στην ουσία θα επιστρέψει πίσω στους τρεις αυτούς παρόχους για να αναπτύξουν το δίκτυο 5G, διότι περί αυτού πρόκειται, όπως έχει περιγραφεί το σχήμα το οποίο προτείνετε. Δηλαδή, θα συμβάλλουμε επενδυτικά και οικονομικά σε αυτές τις τρεις εταιρείες, θα τους κάνουμε και έκπτωση, θα επιστρέφουν, δηλαδή, τα χρήματα που, ήδη, έχουν δαπανήσει στους ίδιους και αναρωτιόμαστε πώς ακριβώς εξυπηρετείται το δημόσιο συμφέρον από μία τέτοια στρατηγική; Έχουμε εξασφαλίσει αυτούς τους πόρους; Ποια είναι η αναπτυξιακή στρατηγική της Ελλάδας πάνω σε αυτό; Ποιο το όφελος του Δημοσίου από αυτό το σχήμα το οποίο πάμε να νομοθετήσουμε; Τι έσοδα θα έχει και πού θα κατευθυνθούν; Θα χρηματοδοτείτε με δημόσιο χρήμα τις πιο κερδοφόρες επιχειρήσεις ενός ολιγοπωλιακού κλάδου, διότι περί αυτού πρόκειται αυτή τη στιγμή;

 Εμείς σας καταθέσαμε μία πρόταση πολύ συγκεκριμένη να αξιοποιήσετε την αναπτυξιακή τράπεζα που έχει και τεχνογνωσία από funds management και διαφάνεια και κυρίως, τα έσοδα δεν θα κατευθυνθούν στο χρέος, αλλά και πολύ περισσότερα χρήματα θα έχει το Ταμείο «ΦΑΙΣΤΟΣ» για επανεπένδυση στο οικοσύστημα των νέων τεχνολογιών και τα έσοδα μπορούν να κατευθυνθούν σε κοινωνικές δράσεις υπέρ του δημοσίου οφέλους.

Μπορούσατε, εναλλακτικά, να αξιοποιήσετε και το fund of funds, το δικό μας EquiFund. Είναι δύο επενδυτικές πλατφόρμες, που έχετε βρει έτοιμες και συνεχίζετε κανονικότατα να αξιοποιείτε ως ΝΔ και πολύ σωστά πράττετε. Μας αναφέρατε ότι με βάση το μεσοπρόθεσμο του 2011, θα έπρεπε να πάνε όλα τα έσοδα από τη δημοπρασία στο χρέος, δηλαδή στο ΤΑΙΠΕΔ, και ότι εσείς διαπραγματευτήκατε και σώσατε το 25%, προκειμένου να πάνε στην εθνική οικονομία. Μα, αυτό, ακριβώς, είναι το όφελος του Υπερταμείου σε σχέση με το ΤΑΙΠΕΔ, το οποίο τώρα υποστηρίζετε και υπερασπίζεστε, ενώ στο παρελθόν, ΝΔ και ΚΙΝΑΛ, είχατε ασκήσει σφοδρή κριτική ως αντιπολίτευση στον ΣΥΡΙΖΑ.

Καταρχάς, κύριε Υπουργέ, δεν μας έχετε πει σε ποιο άρθρο του μεσοπρόθεσμου το αναφέρει αυτό ρητά και δεσμεύεστε, γιατί μάλλον πρόκειται για κοινή υπουργική απόφαση που εκδόθηκε αργότερα. Επίσης, και εμείς πραγματοποιήσαμε διαγωνισμό για αδειοδότηση συχνοτήτων φάσματος στον διαγωνισμό για τα τηλεοπτικά κανάλια πανελλαδικής εμβέλειας το ν.4339/2015 και τα έσοδα που προέκυψαν από εκεί, περίπου 210 εκατομμύρια ευρώ, δεν πήγαν στο χρέος, αλλά στον κρατικό προϋπολογισμό. Άρα, είναι πολιτική σας επιλογή να ασκείστε αυτή τη δραστηριότητα μέσω του Υπερταμείου.

Επαναλαμβάνω, και κλείνω, ότι δεν μας έχετε πείσει για την αναγκαιότητα της συγκεκριμένης επιλογής και αναμένουμε εκ νέου τα επιχειρήματά σας, αλλά και να επανεξετάσετε τις προτάσεις μας. Είναι αρκετά σοβαρό και κομβικό το συγκεκριμένο ζήτημα.

Κυρίες και κύριοι συνάδελφοι, αυτά ήταν τα κύρια σημεία που θα θέλαμε να αναδείξουμε. Θα αναμένουμε να τοποθετηθούμε συνολικά στην Ολομέλεια μετά και τις τροποποιήσεις που πιθανόν να φέρει ο κύριος Υπουργός.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει η κυρία Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ (Ειδική Αγορήτρια του Κινήματος Αλλαγής):** Έχουμε κάνει πολύ αναλυτικές παρατηρήσεις τόσο στην επί της αρχής όσο και στην επί των άρθρων. Σήμερα, ολοκληρώνεται στη φάση των συζητήσεων στη Βουλή, είναι η τέταρτη συζήτηση, για το παρόν νομοσχέδιο. Το έχουμε πει, είναι σαφές το πνεύμα το οποίο διέπει το παρόν σχέδιο νόμου, προκειμένου να συστηματοποιήσει την ήδη υπάρχουσα νομοθεσία η οποία υπάρχει για την ψηφιοποίηση του κράτους, αλλά και να ενσωματώσει τις Ευρωπαϊκές Οδηγίες. Έτσι, λοιπόν, να υπάρχει, αν θέλετε, μια ταυτόχρονη αναπροσαρμογή της ελληνικής πολιτείας σε μία νέα ψηφιακή πραγματικότητα.

Σας ακούσαμε προσεκτικά χθες, κύριε Υπουργέ και συμφωνούμε με τη χθεσινή σας παρατήρηση, πως ουσιαστικά θα προβείτε σε αλλαγές βήμα βήμα σε κάθε υπηρεσία του Υπουργείου όσον αφορά τις συγκεκριμένες διαδικασίες. Όμως, αναμφισβήτητα όλη αυτή η διαδικασία ψηφιοποίησης χρειάζεται πολλή δουλειά, πολλή προσοχή και ακόμη μεγαλύτερη βελτίωση των διαδικασιών. Γι’ αυτό, προσδοκούμε από εσάς να ακούσετε, να εφαρμόσετε και να υλοποιήσετε τις αναλυτικές παρατηρήσεις που σας έχουμε κάνει τόσο στην επί της αρχής όσο και στην επί των άρθρων συζήτηση.

 Ξέρετε, αυτό το νομοσχέδιο, έρχεται μέσα σε μία περίοδο που αδιαμφισβήτητα οφείλουμε να κάνουμε γενναία βήματα προς το μέλλον, προς τη νέα ψηφιακή εποχή. Κάτι τέτοιο αναδείχθηκε ακόμη περισσότερο μέσα από την κρίση του κορωνοϊού, μέσα από το lock down το οποίο έγινε. Μέσα σε λίγους μήνες, κάναμε βήματα, τα οποία δεν είχαμε κάνει χρόνια. Αν, λοιπόν, μπορούμε να πούμε ότι είχε ένα θετικό όλη αυτή η απίστευτη δοκιμασία και η κρίση την οποία περάσαμε ας ελπίσουμε ότι αυτό το θετικό είναι η πραγματική μετάβαση στην ψηφιακή εποχή, ιδιαίτερα όσον αφορά τις δημόσιες υπηρεσίες και την παροχή όλων αυτών των υπηρεσιών προς τους Έλληνες πολίτες, όπως στις τράπεζες και στους άλλους φορείς οι οποίοι έχουν να κάνουν με την εξυπηρέτηση του κοινού και αν θέλετε συνολικότερα με την εξυπηρέτηση και επιτάχυνση της οικονομίας μας.

 Επισημάναμε, αναλυτικά, πολλά πράγματα, τόσο χθες όσο και στην επί της αρχής τοποθέτησή μας. Εγώ θα ήθελα, πολύ επιγραμματικά, να αναφερθώ για να τονίσω ποιες είναι οι προτεραιότητές μας, ως Κίνημα Αλλαγής, και τι πιστεύουμε ότι πρέπει να ξαναδείτε προσεκτικά βασισμένο πάνω στις παρατηρήσεις τις οποίες σας κάναμε. Βεβαίως, αναφέραμε και σας είπαμε, ότι όλη η υπερσυγκέντρωση εξουσιών την οποία αναλαμβάνετε φοβούμαστε ότι τελικά θα δυσχεράνει αντί να επιταχύνει τις διαδικασίες και το έργο το οποίο έχουν να κάνουν τόσο οι γενικοί γραμματείς όσο και το ίδιο σας το Υπουργείο. Πιστεύω, ειλικρινά, ότι αυτό δεν είναι η πρόθεσή σας. Άρα, πρέπει αυτό το πράγμα να το δούμε και να έχουμε μία πραγματική βελτίωση, όσον αφορά τη συγκεκριμένη λειτουργία, γιατί, όπως είπαμε, όλα θα κριθούν στην υλοποίηση, κύριε Υπουργέ, και σίγουρα δεν θέλουμε να υπάρχουν περισσότερες καθυστερήσεις.

Βεβαίως, ερώτημα θέσαμε όσον αφορά και το άρθρο 6, όπου βεβαίως συμφωνούμε ότι πρέπει να δημιουργηθεί η Επιτροπή Ψηφιακού Μετασχηματισμού, όμως είπαμε και για το θέμα της διαδικασίας και της επιλογής των μελών της. Όσον αφορά το άρθρο 11, τον προσωπικό αριθμό ως τον αριθμό υποχρεωτικής επαλήθευσης της ταυτότητας των φυσικών προσώπων σε συναλλαγές με τους φορείς του δημοσίου τομέα, μία επισήμανση θα θέλαμε να σας κάνουμε και έχει να κάνει με την κυβερνοασφάλεια, δηλαδή πώς θα διασφαλίζεται η ασφάλεια των στοιχείων που θα κατέχει το μητρώο και οποιαδήποτε πρόσβαση μέσω του Νέφους. Το ίδιο προβλέπετε και σε μία σειρά από διαδικασίες, όπως οι ηλεκτρονικές σφραγίδες, οι ηλεκτρονικές υπογραφές, η επικύρωση της αυθεντικότητας κειμένων και πιστοποιητικών. Πρέπει να προσέξουμε, λοιπόν, τη διαφύλαξη αυτών των προσωπικών δεδομένων.

Σας ακούσαμε, χθες, να μιλάτε για την υλοποίηση εντός διμήνου της ψηφιακής Βίβλου, κάτι το οποίο ναι είναι σημαντικό είχατε πει και είχατε δεσμευτεί ότι θα γινόταν πολύ νωρίτερα. Όμως, θα θέλαμε αντίστοιχα να μας αναφέρατε ποια είναι τα χρονικά πλαίσια για την εκπαίδευση και για την προσαρμογή των υπαλλήλων των δημοσίων φορέων και των υπουργείων. Είναι και αυτό κάτι το οποίο πρέπει να το δούμε αν θέλουμε να προχωρήσουμε γρήγορα στην υλοποίηση των μεταρρυθμίσεων αυτών που πρέπει να γίνουν.

Όσον αφορά τις επενδυτικές δραστηριότητες του ταμείου Φαιστός, επιμείναμε στην ανάγκη να υπάρξουν ιδιαίτεροι κανόνες διαφάνειας για την ορθή αξιοποίηση των δημόσιων πόρων. Επισημάναμε, επίσης, την ανάγκη να δείτε και εσείς προσωπικά, αλλά και εμείς εδώ πέρα στη Βουλή, το θέμα της χρέωσης των δεδομένων κινητής τηλεφωνίας. Είναι ένα ζήτημα το οποίο απασχολεί πάρα πολύ τους Έλληνες πολίτες. Δεν θα σταματήσουμε να σας πιέζουμε προς αυτή την κατεύθυνση, εμείς, στο Κίνημα Αλλαγής, κύριε Υπουργέ, και δεν θα σταματήσουμε να ζητούμε να έρθει στη Βουλή και να γίνει μία συζήτηση στην αρμόδια Επιτροπή για να μπορέσουμε να δούμε τι συμβαίνει και να έρθουμε εν τέλει στον ευρωπαϊκό μέσο όρο. Αυτό είναι, νομίζω, το μεγάλο ζητούμενο και πρέπει, οφείλετε να το δείτε.

 Θα επιμείνω και θα σταθώ ακόμα στο θέμα της διασφάλισης των εργασιακών δικαιωμάτων. Ένα ζήτημα, το οποίο ενδέχεται να προκύψει από τον λειτουργικό διαχωρισμό των επιχειρήσεων τηλεπικοινωνίας. Είναι κάτι το οποίο πιστεύουμε ότι πρέπει να το δείτε και πρέπει να το δείτε πολύ σοβαρά.

 Θα κλείσω, κυρία Πρόεδρε, λέγοντας ότι είναι χρέος όλων των πολιτικών δυνάμεων να οραματιζόμαστε ένα νέο ψηφιακό κράτος. Είναι κάτι το οποίο θα διευκολύνει ακόμη περισσότερο, αν θέλετε, το να γίνονται επενδύσεις, το να ανοίξει η επενδυτική και οικονομική δραστηριότητα σε μία ιδιαίτερα τόσο δύσκολη εποχή. Χρειάζεται, λοιπόν, να προχωρήσουμε άμεσα στην ψηφιοποίηση του κράτους με υποδομές ευρυζωνικότητας και όλα αυτά τα οποία προβλέπονται. Χρειάζεται ακόμη περισσότερο να εξυπηρετηθεί ο πολίτης, ουσιαστικά απεμπλέκοντας την όλη αυτή διαδικασία της διά προσωπικής επαφής, η οποία υπήρχε μέχρι στιγμής.

Να εξυπηρετηθούν περισσότερο οι επιχειρήσεις μέσω της ψηφιοποίησης των διαδικασιών αδειοδότησης. Να οραματιστούμε και να δούμε το νέο ψηφιακό σχολείο. Έγιναν κάποια βήματα, πολύ περισσότερα ακόμη πρέπει να γίνουν, προκειμένου να ενισχυθεί η τηλεκπαίδευση, να αξιοποιηθεί η εξ αποστάσεως εκπαίδευση στα δημόσια σχολεία. Θέλουμε να πιστεύουμε ότι δεν θα τη χρειαστούμε, ιδιαίτερα φέτος με το ζήτημα του κορωνοϊού, όμως, μπορεί συμπληρωματικά στην κανονική εκπαίδευση αυτό να ανοίξει νέες δυνατότητες. Χρειάζεται να δούμε τις δυνατότητες της τηλεϊατρικής ειδικά σε συμβουλευτικές υπηρεσίες. Χρειάζεται να στοχεύσουμε ακόμη περισσότερο στην ενίσχυση της διαύγειας και η ψηφιοποίηση της δημόσιας διοίκησης και των διαδικασιών μόνο αυτό μπορούν να εγγυηθούν με τον καλύτερο τρόπο, δηλαδή, την περαιτέρω ενίσχυση της διαύγειας και σε κάθε περίπτωση προσδοκούμε όλοι μας -το αναφέρατε και εσείς - να εμπλουτίσουμε όσο περισσότερο γίνεται όλη αυτήν την ψηφιακή στρατηγική, η οποία είναι το παράθυρο προς το μέλλον.

Περιμένουμε να υπάρξουν από την μεριά σας πιο ευήκοα ώτα όσον αφορά τις παρατηρήσεις που σας τέθηκαν από την πλευρά της αντιπολίτευσης, αλλά ιδιαίτερα και από την πλευρά των φορέων. Δυστυχώς, οι νομοτεχνικές βελτιώσεις που μας καταθέσατε μέχρι στιγμής δεν δείχνουν μία γενναιότητα όσον αφορά τα συγκεκριμένα θέματα.

 Από εκεί και πέρα, δηλώσαμε ότι ο στόχος του παρόντος νομοσχεδίου είναι ουσιαστικά να προσεγγίσετε όλα τα υπουργεία και να πάμε έργο έργο, προκειμένου να μην έχουμε γενικούς κανόνες. Απλώς εδώ τίθεται ένα ερώτημα, κύριε Υπουργέ, γιατί νομίζω και σε όλο το διάστημα του γενικευμένου lockdown που είχαμε θα μπορούσαμε να έχουμε μέχρι στιγμής δει και κωδικοποιήσει ποιες είναι οι ελλείψεις, οι οποίες υπάρχουν ανά υπουργείο και τι καλύτερο θα μπορούσαμε να κάνουμε ανά υπουργείο. Άρα δεν πρέπει να χάνουμε χρόνο. Θα έπρεπε, λέμε, όλα αυτά ήδη να υπήρχαν και σήμερα να είχαμε ένα σαφές χρονοδιάγραμμα για το τι δουλειά πρέπει να γίνει ανά υπηρεσία, ανά υπουργείο όσον αφορά τις διαδικασίες ψηφιοποίησης τους. Αναμένουμε, λοιπόν, από την πλευρά σας σύντομα αυτήν την ατζέντα προκειμένου να την δούμε, να την συζητήσουμε και να καταθέσουμε ως υπεύθυνη και εποικοδομητική αντιπολίτευση συγκεκριμένες προτάσεις για το τι δουλειά πρέπει να γίνει ανά υπουργείο.

Κλείνω με το εξής. Χθες, είπατε, και αυτό είναι αλήθεια, ότι ουσιαστικά η δουλειά που γίνεται με αυτό το νομοσχέδιο είναι το να κλείσουμε εκκρεμότητες. Εμείς σας προτρέπουμε να μπορέσουμε όλες αυτές τις εκκρεμότητες να τις δούμε, να τις υπερβούμε, να μπορέσουμε να κάνουμε μία εποικοδομητική αντιπαράθεση με τις προτάσεις τις οποίες θα καταθέσουμε, να λειτουργήσουμε όλοι, όλο το πολιτικό σύστημα, με ανοιχτό πνεύμα και με διάθεση, ώστε εν τέλει τα σχέδια νόμου να μην παραμένουν απλά θεωρητικά εγχειρίδια, αλλά πεδία σύγκλισης για τη χώρα και για τους Έλληνες πολίτες. Θέλουμε, προσδοκούμε, ουσιαστικά, να υπάρχει ανάπτυξη, πραγματική ανάπτυξη και μέσω της ψηφιοποίησης της δημόσιας διοίκησης, της ψηφιοποίησης όλων αυτών των λειτουργιών, μπορεί αυτό το πράγμα να γίνει, να εμπεδωθεί και να υπάρξει και να λειτουργήσει η πραγματική ισονομία και πάνω ακριβώς σε αυτούς τους στόχους δεν θα σταματήσουμε να αγωνιζόμαστε.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο Ειδικός Αγορητής του Κομμουνιστικού Κόμματος Ελλάδας, ο κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Δεν θα αποφύγω ορισμένες σχετικές επαναλήψεις. Νομίζω ότι, σε μεγάλο βαθμό, έχει εξαντληθεί η συζήτηση του συγκεκριμένου νομοσχεδίου και των Κωδίκων, αλλά θεωρώ αναγκαία αυτή την επανάληψη, προκειμένου να καταδειχθούν πολιτικές ουσιαστικές ιδεολογικές, να το πω έτσι, διαφωνίες και αντιλήψεις γύρω από τα ζητήματα της ψηφιακής τεχνολογίας.

 Να διευκρινίσω από την αρχή ότι η ψηφιοποίηση είναι μια αντικειμενική διαδικασία, μία αντικειμενική τεχνολογική εξέλιξη και ταυτόχρονα μια αντικειμενική δυνατότητα για την οποία κανένας νοήμων άνθρωπος δεν μπορεί να έχει διαφωνίες ή να είναι αντίθετος. Σε πολύ μεγάλο βαθμό διευκολύνει το σύνολο των ανθρώπινων σχέσεων, τις συναλλαγές μεταξύ των ανθρώπων, με το δημόσιο και με το κράτος. Περιορίζει σε πολύ μεγάλο βαθμό την ταλαιπωρία, τα έξοδα, το χάσιμο του χρόνου. Αυτή είναι μια θετική και αισιόδοξη σκοπιά, για την οποία όλοι τοποθετηθήκατε, όλοι τοποθετούμαστε, σ΄ αυτό το ζήτημα δεν υπάρχει διαφωνία.

Ποια είναι, όμως, η θεμελιώδης διαφορά της δικής μας αντίληψης; Ότι η κυβέρνηση και δεν θα έλεγα μόνο η κυβέρνηση της Νέας Δημοκρατίας, γενικότερα οι αστικές κυβερνήσεις και τα αστικά κράτη παγκόσμια προβάλλουν μόνο αυτή την θετική επίδραση της ψηφιοποίησης του κράτους και του δημοσίου. Υπάρχει φυσικά και η άλλη πλευρά και αυτή η πλευρά έχει να κάνει με την προσπάθεια ενίσχυσης του ταξικού χαρακτήρα ενός τέτοιου κράτους στο οποίο ζούμε σήμερα, μέσα από τις διαδικασίες αυτής της ψηφιοποίησης.

 Άλλωστε, είναι στρατηγική επιλογή της Ευρωπαϊκής Ένωσης και μάλιστα σε ένα σκληρό ανταγωνισμό με παγκόσμιους άλλους ισχυρούς παίκτες, Ηνωμένες Πολιτείες Αμερικής, Κίνα, Ρωσία. Έχει την συγκατάθεση -το ακούσαμε και κατά την ακρόαση των φορέων- του Συνδέσμου Ελλήνων Βιομηχάνων, αλλά και των υπολοίπων κομμάτων που δεν εκφράζουν διαφωνίες εκτός από επιμέρους πλευρές. Και αυτό φυσικά δεν μπορεί να είναι αλλιώς όταν όλα τα κόμματα υπηρετείτε ακριβώς αυτό το αστικό κράτος.

 Με την ψηφιοποίηση, σε μεγάλο βαθμό, βελτιώνεται θεαματικά η δυνατότητα του κρατικού μηχανισμού να μπορεί να κάνει καλύτερα τη δουλειά του, δηλαδή, να μπορεί να παρακολουθεί καλύτερα, να φορολογεί τα εργατικά λαϊκά στρώματα περισσότερο και φυσικά να εξοικονομεί και πόρους σε βάρος εργατικών λαϊκών δικαιωμάτων, αλλά και αναγκών.

Άλλωστε, ήδη ειπώθηκε ότι και μέσω του Ταμείου Ανάκαμψης θα κατευθυνθεί πακτωλός δισεκατομμυρίων στην πράσινη, στην ψηφιακή οικονομία και αντιλαμβάνεστε ότι αυτό δεν θα το καρπωθεί ούτε ο περιπτεράς της γειτονιάς, ούτε ο αυτοαπασχολούμενος, ούτε ο εργάτης στον τουρισμό, στο εμπόριο, στις οικοδομές, ούτε και φυσικά ο φτωχός αγρότης. Φυσικά θα το καρπωθούν οι μεγάλοι επιχειρηματικοί όμιλοι, που φιλοδοξούν και είναι έτοιμοι σαν τα κοράκια να κατασπαράξουν αυτό το πακτωλό δισεκατομμυρίων.

Επίσης, το είπαμε και στις προηγούμενες συνεδριάσεις, με αυτό το νομοσχέδιο όλα τα δεδομένα προσωπικού χαρακτήρα -και εδώ δεν πρέπει να υπάρχει καμία υποκρισία για το πώς αξιοποιούνται τα προσωπικά δεδομένα, το γνωρίζουμε όλοι και μπορούμε να συζητάμε ώρες παραδείγματα για το πώς διασαλεύονται τα προσωπικά δεδομένα, είτε αυτά είναι εργασιακά, οικονομικά, φορολογικά- δίνονται στην κυριολεξία και είναι διαθέσιμα στα πιστωτικά ιδρύματα, δηλαδή, στις τράπεζες, στα fund και όχι μόνο, με μια φαινομενική θα έλεγα συγκατάθεση του πολίτη, ενώ όλοι γνωρίζουμε τους εκβιασμούς που ασκούνται και τους εξαναγκασμούς στον πολίτη. Ή ότι μέσω της ηλεκτρονικής συνταγογράφησης επιδιώκεται η παραπέρα μείωση της κρατικής φαρμακευτικής δαπάνης, η οποία φορτώνεται στις πλάτες των ασθενών και των οικογενειών τους.

Μάλιστα, ο κ. Υπουργός είπε χαρακτηριστικά στην πρώτη συνεδρίαση, αλλά το είχε πει και σε άλλο νομοσχέδιο, απ’ όσο θυμάμαι, ότι οι ψηφιακές υπηρεσίες μειώνουν τις ανισότητες και για τα άτομα που έχουν κινητικές δυσκολίες, μειώνουν τις ανισότητες για την εργαζόμενη μητέρα, η οποία δεν μπορεί να αφήσει το σπίτι της και πρέπει να πάει σε μια ουρά κ.λπ..

Τι θέλει να πει ο Υπουργός, όμως, με αυτήν του την τοποθέτηση; Ότι τα άτομα με κινητικά προβλήματα, με αναπηρίες, των οποίων τα επιδόματα σφαγιάστηκαν -και τα δικαιώματά τους- στην εκπαίδευση, στη δουλειά, στη ζωή, συνθλίβονται κάθε μέρα από την πολιτική των περικοπών στην υγεία, στην πρόνοια, στην παιδεία. Ότι αυτά τα άτομα ζουν τη μείωση των ανισοτήτων τους.

Όσο για την εργαζόμενη μητέρα και το παιδί της, που δεν μπορεί να το αφήσει κάπου για να στηθεί στην ουρά της εφορίας. Ένα παράδειγμα. Γιατί, στο κάτω κάτω, να μην καλύπτεται αυτή η ανάγκη και να απαλλάσσει τη μητέρα, από ένα καθολικό σύστημα προσχολικής αγωγής που θα έχουν δικαίωμα πρόσβασης όλα τα παιδιά; Αν αυτή η εργαζόμενη είναι αυτοαπασχολούμενη και έχει «γονατίσει» από τα χαράτσια και τους κάθε λογής φόρους προς το κράτος, πρέπει να σας ευγνωμονεί;. Ερώτημα θέτω. Γιατί θα πρέπει να την φορολεηλατήσετε και με έναν ψηφιακό τρόπο; Δηλαδή, ναι μεν επιταχύνει τη διαδικασία επίλυσης εκκρεμοτήτων με το δημόσιο, αλλά, την ίδια στιγμή, όμως, θα βάλει βαθύτερα το χέρι στην τσέπη.

Σε κάθε περίπτωση, δηλαδή, το ψηφιοποιημένο κράτος, όχι μόνο δεν χάνει τον ταξικό του χαρακτήρα -θα λέγαμε ότι τον ενισχύει ακόμα περισσότερο. Και, άρα, όχι μόνο δεν μειώνονται, -όπως ισχυρίζεται ο κ. Υπουργός και η Κυβέρνηση συνολικότερα και θα τολμούσα να πω και τα υπόλοιπα κόμματα, γιατί δεν λένε τίποτα γύρω από αυτές τις πλευρές- αλλά, οι κοινωνικές ανισότητες θα διευρύνονται ακόμα περισσότερο.

Και καλό είναι να μην ξεχνάμε ότι οι τεχνολογίες, στις σημερινές συνθήκες - εννοώ σε συνθήκες καπιταλισμού- αντί να απελευθερώνουν τον εργαζόμενο και να βελτιώνουν τη θέση του, δυστυχώς, επιδεινώνουν τους όρους εργασίας και τους όρους ζωής, όπως έδειξε και δείχνει η τηλεργασία, με πρόσχημα την πανδημία.

Όχι ότι είναι κακή η τηλεργασία, έτσι; Αλλά, κάθε φορά, έχει πολύ μεγάλη σημασία η χρήση της τεχνολογίας και ποιος την κατέχει και για ποιο σκοπό αξιοποιείται. Και αναφέρομαι στο θέμα της τηλεργασίας, διότι νομίζω ότι όλοι οι εργαζόμενοι το συζητάνε μεταξύ τους. Η τηλεργασία, μάλιστα, που είναι και μια από τους πυλώνες της στρατηγικής και της Ευρωπαϊκής Ένωσης και του Συνδέσμου Ελλήνων Βιομηχάνων, καταργεί κάθε έννοια σταθερού και συγκεκριμένου εργάσιμου χρόνου. Δηλαδή, εδώ χάνονται τα όρια ανάμεσα στον εργάσιμο και ελεύθερο χρόνο του εργαζόμενου.

Κατά συνέπεια, αυτές οι πλευρές τις θέτει μόνον το Κομμουνιστικό Κόμμα Ελλάδας. Το πραγματικό πρόβλημα αφορά στους πολιτικούς και κοινωνικούς όρους ανάπτυξης της ψηφιακής επικοινωνίας, με γνώμονα τη μέγιστη πάντα δυνατή ικανοποίηση των λαϊκών αναγκών.

Και σ’ αυτό το ζήτημα, υπάρχουν δύο στρατηγικές επιλογές:

Η μία είναι αυτή, που αναφέρθηκα, της Ευρωπαϊκής Ένωσης, της Κυβέρνησης, των άλλων κομμάτων, που προωθείται και θεωρεί την τεχνολογία, την επικοινωνία, την ενημέρωση, το ψηφιακό μέρισμα, το φάσμα των συχνοτήτων, ως εμπόρευμα.

Και η δεύτερη στρατηγική είναι αυτή που υποστηρίζει το Κ.Κ.Ε. και η οποία θεωρεί ότι όλα αυτά πρέπει να είναι δημόσια αγαθά. Να είναι κοινωνικό δικαίωμα το δικαίωμα πρόσβασης στην επικοινωνία, στην πληροφορία, στην ενημέρωση.

Η διέξοδος, που προτείνει το Κ.Κ.Ε., προτάσσει τις λαϊκές ανάγκες και εστιάζει στις πολιτικές προϋποθέσεις για τη συνδυασμένη υλοποίησή τους. Δηλαδή, την κοινωνικοποίηση των βασικών μέσων παραγωγής, τον κεντρικό σχεδιασμό και τον εργατικό έλεγχο. Είναι τρεις αδιάσπαστες, αδιαίρετες πλευρές στη στρατηγική πρόταση του Κ.Κ.Ε.

Μέσα, λοιπόν, σε αυτό το πλαίσιο οικονομίας που προτείνουμε, λαϊκής οικονομίας, ο ενιαίος κρατικός φορέας, που προτείνει το Κ.Κ.Ε., μπορεί να διασφαλίσει τη φθηνότερη, ευκολότερη, ταχύτερη, ασφαλή πρόσβαση στο ψηφιακό μέρισμα, στις ηλεκτρονικές επικοινωνίες, για όλους τους πολίτες, σε ένα μεγάλο εύρος μέσων και υπηρεσιών. Και να εντάξει αυτήν την ευρωζωνικότητα στο πλαίσιο της καθολικής υπηρεσίας.

Στη νέα, λοιπόν, ψηφιακή εποχή, ο εργαζόμενος -κατά την άποψή μας- έχει και αυτός να πάρει μια απόφαση, να κάνει μια επιλογή ζωής. Κατά την άποψή μας, έχει συμφέρον να απορρίψει την πρώτη στρατηγική, που τον θέλει να είναι ένας παθητικός πελάτης των μεγάλων ομίλων, θύμα στη σύγχρονη ζούγκλα της αγοράς και της εκμετάλλευσης. Και θα μπορούσε να πρωταγωνιστήσει στις εξελίξεις, αξιοποιώντας αυτές τις νέες τεχνολογικές δυνατότητες, για να ικανοποιήσει το αυτονόητο, δηλαδή τις πραγματικές ανάγκες –φυσικά, ανατρέποντας αυτό το πλαίσιο εξουσίας των μονοπωλίων που υπάρχει σήμερα.

Από αυτήν την άποψη, μέσα σε ένα τέτοιο πλαίσιο κεντρικά σχεδιασμένης οικονομίας, αυτός ο ενιαίος αποκλειστικός ο φορέας αξιοποίησης της τεχνολογίας, των ηλεκτρονικών επικοινωνιών, θα μπορούσε να διασφαλίσει φθηνότερη, ευκολότερη, ταχύτερη, ασφαλή και καθολική πρόσβαση στην ψηφιακή επικοινωνία, στη νέα γνώση, στην ενημέρωση και στην ψυχαγωγία.

Αξιοποίηση της κατασκευής έργων υποδομής, για να δοθεί ώθηση στην εγχώρια βιομηχανική παραγωγή, στην εγχώρια επιστημονική έρευνα, στην περιφερειακή ανάπτυξη. Να υπάρξει προστασία της δημόσιας υγείας και του περιβάλλοντος, ακόμα και διασφάλιση της εξοικονόμησης ενέργειας. Να υπάρξει διασφάλιση πλήρους και σταθερής εργασίας και αξιοποίησης της αύξησης της παραγωγικότητας για τη βελτίωση της κατάστασης, συνολικά, του εργαζόμενου λαού. Αξιοποίηση των δυνατοτήτων της ψηφιακής και ηλεκτρονικής διακυβέρνησης για την αναβάθμιση του εργατικού ελέγχου και του επιστημονικού κεντρικού σχεδιασμού της οικονομίας. Καθορισμό προτεραιοτήτων στην ανάπτυξη και στην εκπαίδευση και της τηλεϊατρικής, ώστε να διασφαλιστεί η συμπληρωματική συνεισφορά τους και όχι η αξιοποίησή τους για υποκατάσταση των υπόλοιπων αναγκαίων υποδομών σε απομακρυσμένες περιοχές.

Με αυτές τις σκέψεις, αντιλαμβάνεστε -το είπαμε και στις προηγούμενες συνεδριάσεις- καταψηφίζουμε το συγκεκριμένο νομοσχέδιο και τους Κώδικες.

Στο σημείο αυτό, γίνεται η β΄ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Δούνια Παναγιώτα, Αντωνιάδης Ιωάννης, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Καφαντάρη Χαρούλα (Χαρά), Παπαχριστόπουλος Αθανάσιος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καστανίδης Χαράλαμπος, Λιακούλη Ευαγγελία, Συντυχάκης Εμμανουήλ, Λαμπρούλης Γεώργιος, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει τώρα ο Ειδικός Αγορητής της Ελληνικής Λύσης, κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της ΕΛΛΗΝΙΚΗΣ ΛΥΣΗΣ-ΚΥΡΙΑΚΟΣ ΒΕΛΟΠΟΥΛΟΣ):** Σας εύχομαι υγεία για την ονομαστική σας εορτή.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ευχαριστώ πολύ. Έχω λάβει ήδη τις ευχές σας. Να είστε καλά. Ορίστε, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της ΕΛΛΗΝΙΚΗΣ ΛΥΣΗΣ-ΚΥΡΙΑΚΟΣ ΒΕΛΟΠΟΥΛΟΣ):** Αυτό που πιστεύω, κύριοι Υπουργοί, πως αναδείχθηκε από την επεξεργασία του νομοσχεδίου είναι η σημαντικότητα του σκοπού της νομοθέτησης. Για ποιον νομοθετούμε και με ποια κριτήρια γίνεται αυτό. Υπάρχει κάποιος που αμφισβητεί ότι νομοθετούμε προς όφελος του πολίτη; Δεν νομίζω ότι υπάρχει. Όχι στην αίθουσα αυτή, αλλά και γενικώς.

Η ίδια η ύπαρξη του Υπουργείου Ψηφιακής Διακυβέρνησης, ο εκσυγχρονισμός του κράτους με την ψηφιοποίηση, έχει ένα σκοπό: Την απλούστευση των διαδικασιών για τον πολίτη, υπέρ του πολίτη.

Δεν γίνεται, όμως, με τη δικαιολογία του μετασχηματισμού του κράτους, κύριε Υπουργέ, να γίνεται το νέο ψηφιακό κράτος ακόμη πιο γραφειοκρατικό, δυσλειτουργικό και τελικά να αποτυγχάνει, πριν καν ξεκινήσει. Τι εννοώ. Όταν ο εκσυγχρονισμός εξαντλείται σχεδόν σε ευχολόγια, σε αρχές και εξαγγελίες, είναι προφανές ότι ο εκσυγχρονισμός απλά δεν υπάρχει. Και το λέω αυτό, γιατί όταν ένας νόμος απαιτεί πάνω από 100 Υπουργικές Αποφάσεις για να γίνει πραγματικότητα, όταν σε περισσότερες από αυτές δεν προβλέπεται καμία προθεσμία, δεν μπορεί ο νόμος αυτός να είναι υλοποιήσιμος ή εύκολα εφαρμόσιμος. Πράγματι, το ζητούμενο είναι η εξυπηρέτηση του πολίτη, στην επαφή του, στην επικοινωνία του με το δημόσιο, - τη διεπαφή του, αν θέλετε, με το σύγχρονο δημόσιο.

Πείτε μας, λοιπόν, με βάση το νομοσχέδιο, πότε θα διεκπεραιωθούν ο μεγάλος όγκος, για παράδειγμα, των αιτήσεων συνταξιοδότησης; Πόσος χρόνος χρειάζεται να βγει μια νέα σύνταξη, αν κατατεθεί μια αίτηση, σήμερα που μιλάμε; Πότε θα σταματήσουμε να βλέπουμε, με βάση το νομοσχέδιο σας, για παράδειγμα ουρές στις δημόσιες υπηρεσίες που ταλαιπωρείται ο κόσμος; Αυτά είναι που ενδιαφέρουν τον κόσμο και είναι και τα σημαντικά, είναι η καθημερινότητά του, και όχι να «χανόμαστε στη μετάφραση», με Κώδικες, Βίβλους, clouds, πύλες δημόσιας διοίκησης και πάει λέγοντας.

Ακολουθείτε, βέβαια, αυτήν την τακτική ακριβώς για να προωθήσετε την πολιτική σας. Το καταλαβαίνουμε. Μια πολιτική που δεν έχει ως προτεραιότητα τον πολίτη και τα δικαιώματά του, αλλά τον έλεγχο του πολίτη. Προστασία, λοιπόν, προσωπικών δεδομένων. Κανείς δεν μπορεί να αμφισβητήσει, κύριε Υπουργέ, τη σημασία τους και την αναγκαιότητά τους, όχι τόσο της νομοθέτησης, όσο της ύπαρξης και λειτουργίας των κατάλληλων ασφαλιστικών δικλείδων. Κατάλληλες ασφαλιστικές δικλείδες που θα εμποδίζουν να κυκλοφορούν, ανεξέλεγκτα, προσωπικά δεδομένα των πολιτών.

Νομοθετείτε τον λεγόμενο «προσωπικό αριθμό» και με αυτόν θα συναλλάσσεται και όλοι μας και ο πολίτης υποχρεωτικά με το δημόσιο. Ο ίδιος, δηλαδή, ο πολίτης θα είναι για το δημόσιο ένα δεδομένο, ένας αριθμός. Ένας αριθμός, για να μπορείτε βέβαια να τον ελέγχετε και εσείς και οι τράπεζες.

Πώς προχωράτε σε μια τόσο μεγάλη ριζική ψηφιοποίηση του κράτους, σε πύλες, θυρίδες, ηλεκτρονικά αρχεία και έγγραφα, χωρίς να έχετε δώσει την απαιτούμενη βαρύτητα στην κυβερνοασφάλεια, γιατί νομίζω ότι εκεί είναι όλο το «ζουμί».

 Δεν χρειάζεται να σας θυμίζω τι έχει συμβεί με ιστοσελίδες διαφόρων Υπουργείων και όχι μόνο που έπεσαν από χάκερς, χωρίς να ξέρουμε τι άλλο έχει συμβεί. Γιατί αυτά συμβαίνουν. Δεν ξέρω αν μπορεί να υπάρχει ασφάλεια 100%. Και μάλιστα, αυτά τα κρούσματα αυξάνονται γενικότερα.

Τι θα γίνει, λοιπόν, με τη συνδεσιμότητα; Τη διαλειτουργικότητα των δημόσιων υπηρεσιών; Τις πληροφορίες που φέρουν, διαχειρίζονται και αποθηκεύονται σε «νέφη» και τα λοιπά και τα λοιπά. Γι΄ αυτό η κυβερνοασφάλεια είναι το Α΄ και το Ω΄ της Ψηφιακής Δημόσιας Διοίκησης ή τουλάχιστον θα έπρεπε να είναι.

Τι κάνει, για παράδειγμα, για την κυβερνοασφάλεια το ENISA; Είχαμε μία κουβέντα εδώ πριν κάποιους μήνες. Ο ENISA που δημιουργήθηκε από την Ευρωπαϊκή Ένωση για να διευθύνει και να ανταποκρίνεται σε προβλήματα που αφορούν την ασφάλεια των δικτύων και πληροφοριών, με μια λέξη δηλαδή την κυβερνοασφάλεια. Είναι ο Οργανισμός για να θυμίσω πού το μεταφέραμε εν μια νυκτί πριν ένα χρόνο από την Κρήτη στην Αθήνα μόνο και μόνο για να αναλάβει δράση. Πάντως αν κρίνουμε και από όσα περιέγραψα και παραπάνω σε ότι έχει να κάνει με θέματα κυβερνοασφάλειας είμαστε μάλλον αρκετά γυμνοί.

 Είναι γεγονός, όμως, ότι το νομοσχέδιο δεν εστιάζει μόνο σε αυτό τον τομέα. Επισημάνθηκε και από εκπροσώπους φορέων στην ακρόαση των εξωκοινοβουλευτικών φορέων και δεν μπορεί να παραβλεφθεί, αναφέρομαι πάλι στην κυβερνοασφάλεια. Δηλαδή, θα σας μεταφέρω ότι συνεπάγεται σε κινδύνους για τα δικαιώματα των υποκειμένων που προκαλείται από τη σύσταση Γενικού Μητρώου Προσωπικής Ψηφιακής Θυρίδας (προσωπικός αριθμός), στοιχεία ταυτότητας, σχετικούς τομεακούς αριθμούς, διότι αφενός παρίσταται τεχνικά δυνατή η διασύνδεση όλων των τομεακών μητρώων που αφορούν ένα φυσικό πρόσωπο και αφετέρου η εισαγωγή μοναδικού αριθμού ανά φυσικό πρόσωπο παρέχει τη δυνατότητα δημιουργίας προφίλ.

Πρέπει, μεταξύ άλλων, να αντιμετωπιστεί επαρκώς ο κίνδυνος αναγνώρισης του προσώπου σε περίπτωση περιορισμένης ή ευρείας αθέμιτης διαρροής του προσωπικού αριθμού και αντίστροφα ο κίνδυνος εύρεσης του προσωπικού αριθμού για δοθέν ΑΦΜ. Για ποιο λόγο εσείς τα κάνετε ανάποδα; Τους μηχανισμούς ασφαλείας, τα μέτρα, τις εγγυήσεις για την πρόληψη και αντιμετώπιση των κινδύνων για τα προσωπικά δεδομένα των πολιτών τα αφήνετε να καθοριστούν με Προεδρικό Διάταγμα, που και αυτό για να εκδοθεί χρειάζονται τρεις Υπουργοί με γνωμοδότηση της ανωτέρω αρχής. Ψηφιακή γραφειοκρατία, λοιπόν, σε όλο της το μεγαλείο.

 Πάμε, τώρα, σε ένα άλλο μεγάλο θέμα το οποίο μας απασχολεί και ένα μεγάλο κομμάτι του ελληνικού λαού και όχι μόνο, των πολιτών γενικά. Την ίδια τακτική ακολουθείτε και στο δίκτυο 5G, στον κώδικα των ηλεκτρονικών επικοινωνιών όπως το χαρακτηρίζετε εσείς. Ελπίζω να συμφωνείτε μαζί μου ότι πρωταρχική συνταγματική υποχρέωση του κράτους αποτελεί η προστασία του υπέρτατου αγαθού, που είναι η υγεία.

Συνεπώς, δεν μπορούμε να χρησιμοποιούμε την τεχνολογία ως αιτιολογία ή ως και δικαιολογία για να μπαίνει σε δεύτερη, σε τρίτη μοίρα η υγεία των πολιτών. Απ’ ότι φαίνεται όμως το έχετε αποφασίσει. Θέλετε να γεμίσουμε την χώρα μας με κεραίες που ακόμα δεν έχουμε ακούσει με βεβαιότητα από επίσημα χείλη ότι δεν είναι επιβλαβής για την ανθρώπινη υγεία. Δεν το έχουμε ακούσει.

Μπορείτε εσείς, κύριε Υπουργέ, να εγγυηθείτε; Αν μπορείτε να το πούμε όλοι μαζί εδώ σήμερα στους Έλληνες πολίτες ότι δεν είναι επιβλαβείς οι κεραίες ή το δίκτυο ή τα ηλεκτρομαγνητικά κύματα 5G. Ξέρετε πολύ καλά ότι επικρατεί παγκόσμια ανησυχία, δεν το λέμε σήμερα εδώ, δεν πρωτοτυπώ, για το 5G. Και χιλιάδες επιστήμονες, θα σας παραθέσω κάποια παραδείγματα στην Ολομέλεια, για να μην χρονοτριβήσω σήμερα, έχουν τοποθετηθεί αρνητικά.

Μπορώ να αναφερθώ σε λίγα σήμερα, σε συγκεκριμένες δηλώσεις επιστημόνων αν θέλετε, όπως αυτή του καθηγητή ογκολογίας, του Λέναρντ Χάρντελ, είναι ειδικευμένος σε περιβαλλοντικούς παράγοντες που προκαλούν καρκίνο. Λέει για παράδειγμα ο άνθρωπος αυτός, ότι τα ηλεκτρομαγνητικά κύματα πέντε χιλιοστών είναι γνωστό ότι θερμαίνουν τα μάτια, το δέρμα και άλλα ανθρώπινα όργανα. Μεγαλύτερη ανησυχία υπάρχει για τις πιο ευάλωτες ομάδες όπως τα έμβρυα, τα παιδιά, οι ασθενείς, τους ηλικιωμένους και οι ανήμποροι. Και οι Έλληνες όμως επιστήμονες έχουν ενστάσεις και μάλιστα σοβαρές.

Ένας εξ΄ αυτών είναι ο καθηγητής βιοχημείας στο Τμήμα Βιολογίας Πανεπιστημίου Πατρών, ο χρηστός Γεωργίου, που κρούει τον κώδωνα του κινδύνου για τις κεραίες κινητής 5G. Τι λέει; «Η εξάπλωση αυτών των τεχνολογιών πλήττει τη δημόσια υγεία». Τα λέει ο καθηγητής. Φυσικά πέραν της «ομίχλης», γιατί πρέπει να αποδεχτούμε όλοι σήμερα ότι επικρατεί μια «ομίχλη» γύρω από την τεχνολογία και η οποία την καθιστά επικίνδυνη, υπάρχει και αυτή η παγκόσμια μάχη συμφερόντων, άλλο κομμάτι τώρα αυτό, που βρίσκεται σε εξέλιξη για τον έλεγχο των δικτύων κινητής τηλεφωνίας 5ης γενιάς.

 Ο Πρόεδρός μας έχει τονίσει επανειλημμένα ότι αυτή ακριβώς η μάχη μπορεί να προκαλέσει μία γεωπολιτική σύγκρουση, με τεράστιες επιπτώσεις σε ευρωπαϊκές εταιρείες και κυβερνήσεις. Και έχει δίκιο. Όταν μαλώνουν τα βουβάλια την πληρώνουν τα βατράχια. Υπάρχει, λοιπόν, κάποιο αόρατο χέρι που σπρώχνει την Ελλάδα προς συγκεκριμένη τεχνολογία; Παρακαλούμε, λοιπόν, να μας δείξετε επίσημες έρευνες στην Ολομέλεια, την Τρίτη την ερχομένη, με στοιχεία που αποδεικνύουν ότι δεν είναι βλαβερές αυτές οι ακτινοβολίες, αυτές οι κεραίες, για την υγεία των πολιτών. Αν έχετε κάτι τέτοιο.

Απαραίτητος, λοιπόν, ο συγχρονισμός του κράτους, απαραίτητες οι επενδύσεις μέσω ενός θεμιτού ανταγωνισμού, όχι όμως εις βάρος της υγείας των πολιτών. Νομοθετείτε, όμως, και την ίδρυση Ανώνυμης Εταιρείας, με την επωνυμία «Συμμετοχές 5G Α.Ε.», θυγατρική του υπερταμείου, των δανειστών της χώρας μας δηλαδή. Και αυτή με τη σειρά της θα ιδρύσει το αμοιβαίο κεφάλαιο επιχειρηματικών συμμετοχών, το ταμείο «Φαιστός». Γιατί δημιουργείται τέτοια μορφώματα; Όλα αυτά περιπλέκουν, μπερδεύουν και η διαφάνεια κάπου χάνεται στην πορεία.

Και μη μας πείτε ότι τα έχετε προβλέψει όλα στον Κώδικα Ηλεκτρονικών Επικοινωνιών. Και θα σπεύσουν όλοι, ειδικά οι εταιρείες, να τα ακολουθήσουν όλα κατά γράμμα. Είδαμε πόσο ελέγξατε για παράδειγμα τις ΜΚΟ ή οτιδήποτε που φοβόντουσαν τις κυρώσεις δηλαδή ή θα φοβηθούν τώρα οι εταιρείες. Η αλήθεια είναι ότι πίσω από αυτή την τεχνολογία μπορούν να αναπτυχθούν μεγάλα συμφέροντα.

 Ας μη ξεχνάμε ότι στον τομέα των επικοινωνιών δραστηριοποιούνται στη χώρα μας μεγάλες θυγατρικές εταιρείες ξένων εταιρειών άλλων χωρών. Και εδώ προκύπτει πρόβλημα επεξεργασίας και προστασίας των προσωπικών δεδομένων των πολιτών.

Υπάρχουν κάποια όρια ή θα δούμε δεδομένα Ελλήνων πολιτών να διακινούνται εντός και εκτός των εθνικών συνόρων;

Δίνετε υπερεξουσίες στην Εθνική Επιτροπή Τηλεπικοινωνιών και Ταχυδρομείων. Παρέχεται ταυτόχρονα σε αυτήν ένα νομικό πέπλο προστασίας, τους προστατεύεται. Και βέβαια δεν αρκεί η απλή αναφορά να σέβονται οι πάροχοι τα θεμελιώδη ανθρώπινα δικαιώματα. Πρέπει οι πάροχοι να εγγυώνται για τα δικαιώματα αυτά, όχι να σέβονται, να εγγυώνται. Όπως και εσείς θα πρέπει να εγγυηθείτε κύριοι Υπουργοί ότι έχετε το κατάλληλο προσωπικό με την απαραίτητη τεχνογνωσία για να ελέγχετε αυτούς και αυτό πρέπει να το εγγυηθείτε.

Όλα τα παραπάνω αποδεικνύουν ότι δεν πρέπει να νομοθετούμε χωρίς να λαμβάνονται υπόψη όλες οι παράμετροι με έρευνες επίσημες στατιστικές και στοιχεία. Και το κυριότερο, ο εκσυγχρονισμός του κράτους πρέπει να γίνεται με γνώμονα τις πραγματικές ανάγκες του Έλληνα πολίτη και φυσικά με σεβασμό στην ταυτότητά του.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Να σας ευχηθώ και χρόνια πολλά για την ονομαστική σας εορτή σήμερα.

Κύριε Υπουργέ, κυρίες και κύριοι συνάδελφοι, δεύτερη ανάγνωση του νομοσχεδίου προτού συζητηθεί την ερχόμενη εβδομάδα στην Ολομέλεια. Σήμερα, θα κάνω χρήση του χρόνου για να επισημάνω ορισμένα επιπλέον άρθρα που θεωρούμε πως χρήζουν διευκρινίσεων.

 Ξεκινώντας από τα άρθρα 34 και 35. Επικοινωνία και ιστότοποι. Άρθρα που αφορούν την ηλεκτρονική επικοινωνία φυσικών και νομικών προσώπων με τους δημόσιους φορείς, καθώς και τα ενιαία πρότυπα που υποχρεωτικά θα πρέπει να ακολουθούνται στους ιστοτόπους φορέων.

Θετικές προβλέψεις που μένει, όμως, να δούμε πώς θα λάβουν σώμα και θα εφαρμοστούν. Επιτρέψτε μου να σας φέρω ένα απλό παράδειγμα, αν και δεν συνηθίζω να κάνω προσωπικές αναφορές. Χρειάστηκε πριν λίγες μέρες να επικοινωνήσω για ένα οικογενειακό μου θέμα με το Γενικό Λογιστήριο του Κράτους ζητώντας κάτι πολύ απλό, να εξακριβώσω αν είχε λάβει ο αρμόδιος υπάλληλος μία υπεύθυνη δήλωση που είχα στείλει ηλεκτρονικά.

Να σας ενημερώσω ότι ακόμη προσπαθώ να βγάλω άκρη γιατί κανείς δεν απαντά στα τηλέφωνα, ακόμη και με το γραφείο του Γενικού Γραμματέα που μίλησα, η απάντηση που έλαβα ήταν “προσπαθήστε και κάποια στιγμή θα απαντήσουν”, αλλά δεν έλαβα και κανένα απαντητικό μήνυμα, όπως θα λαμβάναν όλοι οι πολίτες όταν έχουν μια αλληλογραφία με το δημόσιο, ένα απαντητικό μήνυμα ότι έχει ληφθεί το μήνυμα, το έγγραφο τους, η δήλωση τους ή το αίτημα τους.

Με αυτή την ισχύουσα κατάσταση, κύριε Υπουργέ, συζητάμε για άρθρα που είναι θετικά, προσβλέπουν στη βελτίωση της επικοινωνίας πολιτών και φορέων, αλλά θα πρέπει ακόμη δυστυχώς να γίνουν πάρα πολλά.

Συνεχίζω με τα άρθρα 36 έως και 47, που αφορούν την ψηφιακή προσβασιμότητα. Θεωρούμε πως είναι κάτι εξαιρετικά σημαντικό. Θα πρέπει να γίνει αλλά και πάλι θα πρέπει να δούμε τη μορφή που θα πάρει όταν δούμε και όλες τις εισπράξεις που θα βγουν μετά το νόμο.

Τα άρθρα 59 έως και 74 που αφορούν τα ανοικτά δεδομένα. Θεωρητικά τα ανοιχτά δεδομένα αφορούν και διασφαλίζουν την πλήρη διαθεσιμότητα όλων των δημοσίων κειμένων μέσω των ιστοσελίδων στον πολίτη. Πρόκειται χωρίς καμία αμφιβολία για ένα χρήσιμο εργαλείο. Όμως διατηρούμε κι εδώ τις επιφυλάξεις μας για το κατά πόσο θα υλοποιηθεί αν δούμε την πολύπλοκη διατύπωση των σχετικών παραγράφων.

Άρθρα 75 με 83 που αφορούν τη ΔΙΑΥΓΕΙΑ. Θεωρούμε πως θα πρέπει σαφέστατα να εκσυγχρονιστεί τόσο το Interface, αλλά και όλο ο τρόπος χρήσης, με αποτέλεσμα να μπορεί ο πολίτης να αναζητά και να βρίσκει εύκολα αυτό που ψάχνει. Ας μην ξεχνάμε εξάλλου τον χρυσό κανόνα των 5 δευτερολέπτων που ισχύει για τον ιστότοπο της ΔΙΑΥΓΕΙΑΣ, όπως ισχύει και για όλες τις υπόλοιπες ιστοσελίδες. Αν δεν καταφέρει ένας χρήστης να βρει εύκολα αυτό που ψάχνει σε 5 δευτερόλεπτα, αν δεν είναι το Interface εύκολο και κατανοητό, θα το ψάξει αλλού. Ως εκ τούτου θα πρέπει να βρούμε τρόπους θωράκισης και ενίσχυσης της ΔΙΑΥΓΕΙΑΣ.

Άρθρο 84 και διαλειτουργικότητα. Βρίσκουμε εξόχως σημαντική τη διαλειτουργικότητα και τη διασύνδεση, γι’ αυτό και βλέπουμε θετικά όποιες προσπάθειες την ενισχύουν.

Με τα άρθρα 85 και 88, έχουμε περιγραφή των υποδομών cloud αλλά και την παροχή ψηφιακών δημόσιων υπηρεσιών μέσω αυτών των νεφών. Οι υπολογιστικές υποδομές όταν φυλάσσουν σημαντικά δεδομένα, πρέπει να είναι ανθεκτικές και πλεονάζουσες. Θα πρέπει, λοιπόν, να υπάρχουν 2 ή 3 clouds για την ΓΓΠΣ, 2 με 3 για την ΗΔΙΚΑ κ.λπ..Άρα, μιλάμε για ένα σύνολο έξι έως εννέα πλεοναζουσών υποδομών, έτσι ώστε όταν πάθει κάτι η μία υποδομή, οι χρήστες να μπορούν να εξυπηρετηθούν από τη δεύτερη κ.ο.κ.. Για παράδειγμα, η Αυστρία έχει τρεις αλληλοϋποστηριζόμενες και αλληλοαντιγραφόμενες υποδομές με την καθεμία να μπορεί να στηρίξει τη συνολική ζήτηση. Στο δικό σας νομοσχέδιο- και διορθώστε με αν κάνω λάθος - δεν είδαμε πρόνοια για τέτοιες πλεονάζουσας υποδομές.

Κύριε Υπουργέ, το ανέφερα και στην πρώτη μας συνεδρίαση, το έθιξαν και συνάδελφοι χθες. Το θέμα της κυβερνοασφάλειας είναι υψίστης σημασίας και θα πρέπει όλος ο δημόσιος μηχανισμός να θωρακιστεί επαρκώς όπως και τα δεδομένα που διακινούνται να προφυλαχθούν επιτυχώς.

Προχωρώντας, τα άρθρα 95 έως και 108 περιλαμβάνουν διατάξεις που έχουν να κάνουν μεταξύ άλλων με τις περιοχές εκτός τηλεοπτικής κάλυψης, την κατάργηση χρήσης φαξ στο δημόσιο, τη βεβαίωση του γνησίου υπογραφής. Διατάξεις που είναι σαφέστατα θετικές. Είναι πράγματα που θα έπρεπε να έχουν γίνει και έχουν καθυστερήσει. Χωρίς αμφιβολία έχουμε καθυστερήσει να νομοθετήσουμε αρκετά από αυτά που συζητάμε σήμερα. Αρκεί να μην οδηγηθούμε – και είναι φόβους που έχουν εκφράσει και άλλοι συνάδελφοι σε μία άλλη νέου τύπου, νέας γενιάς και νέας τεχνολογίας γραφειοκρατία και να διασφαλίσουμε ότι θα χαίρουν όλοι οι πελάτες καλύτερης εξυπηρέτησης και σχέσεις με τους φορείς και τις υπηρεσίες του δημοσίου.

Το δεύτερο μέρος του νομοσχεδίου περιλαμβάνει την ενσωμάτωση στο δίκαιο της χώρας μας δύο Ευρωπαϊκών Οδηγιών, με σκοπό την δημιουργία και την δόμηση ενός κατάλληλου νομικού πλαισίου για τη διασφάλιση της ελευθερίας παροχής υπηρεσιών και δικτύου, της ελευθερίας και ασφάλειας ηλεκτρονικών επικοινωνιών και περιλαμβάνουν μέτρα σχετικά με τη δημόσια ασφάλιση, τη δημόσια υγεία, τη δημόσια τάξη συγκεράζοντας σε πανευρωπαϊκό επίπεδο κλάδους, όπως αυτός των μέσων επικοινωνίας, των τηλεπικοινωνιών και της κοινωνίας της πληροφορίας γενικότερα.

Επιπλέον, θεωρούμε πως δεν γίνεται σαφές από τις διατάξεις του νομοσχεδίου, ότι οι τηλεπικοινωνιακοί πάροχοι θα προσφέρουν συνδεσιμότητα και πρόσβαση στο διαδίκτυο σε όλους ανεξαιρέτως τους κατοίκους της χώρας μας, όλων των ακριτικών περιοχών ικανής ποιότητας και συμβατικού κόστους. Ακόμη και δωρεάν σε δημόσιους ελεύθερα προσβάσιμους χώρους για τους οικονομικά αδύνατους. Αν δεν το δούμε ως ένα λογικό απότοκο δεδομένης της ανάγκης και της υποχρέωσης μας να διασφαλίσουμε την ισότητα μεταξύ των πολιτών, ας το δούμε ως αντάλλαγμα για το ολιγοπώλιο που απολαμβάνουν οι πάροχοι.

Θα ήθελα να κλείσω, κυρίες και κύριοι συνάδελφοι, αναφέροντας ένα θέμα που μου κατέστη γνωστό γιατί αφορά την Περιφέρεια μου, την Β΄ Πειραιά και συγκεκριμένα το Κερατσίνι. Θεωρώ πως είναι χρήσιμο να ακουστεί και από εδώ, ίσως το γνωρίζετε, κύριε Υπουργέ, εξάλλου σας έχω υποβάλει και σχετική ερώτηση στο πλαίσιο του κοινοβουλευτικού ελέγχου. Εδώ και αρκετές μέρες έχει προκληθεί αναστάτωση στο Κερατσίνι και είχαμε και συγκεντρώσεις διαμαρτυρίας γονέων, παιδιών, εκπαιδευτικών και κατοίκων, καθώς έχει τοποθετηθεί κεραία κινητής τηλεφωνίας δέκα μόλις μέτρα από το 13ο και 21ο Δημοτικό Σχολείο Κερατσινίου. Δυστυχώς, δεν είναι η πρώτη φορά που συμβαίνει ούτε στη δική μου περιφέρεια. Θεωρώ ότι συμβαίνει το ίδιο και σε πάρα πολλές άλλες περιοχές της χώρας μας. Οι κάτοικοι υποστηρίζουν ότι η κεραία κινητής τηλεφωνίας που έχει στηθεί σε ταράτσα διπλανού κτιρίου δημιουργεί και γεννά μια εύλογη ανησυχία σχετικά με τις επιπτώσεις στην υγεία των παιδιών, καθώς - όπως είναι γνωστό - οι επιστήμονες χρόνια τώρα προειδοποιούν για τον κίνδυνο της έκθεσης του ανθρώπου στο νέφος της ηλεκτρομαγνητικής ακτινοβολίας και ιδιαίτερα στις πιο ευαίσθητες ομάδες πληθυσμού όπως είναι τα παιδιά, ηλικιωμένοι αλλά και ευπαθείς ομάδες και φυσικά ζητούν την άμεση απομάκρυνσή της.

Εν κατακλείδι, σαν ΜέΡΑ25, θεωρούμε απαραίτητη και χαιρετίζουμε κάθε βήμα που φέρνει τη χώρα μας έστω και καθυστερημένα στην ψηφιακή εποχή τον 21ο αιώνα. Καταδικάζουμε το γεγονός πως το νομοθέτημα αφήνει ορθάνοιχτο παράθυρο για απώλεια τεχνολογικής κυριαρχίας έναντι ιδιωτών και ξένων εταιρειών, καθώς και το γεγονός ότι οι συμμετοχές 5G περνάνε στο υπερταμείο, εκτίοντας ουσιαστικά και αυτό το περιουσιακό στοιχείο. Και φυσικά καταδικάζουμε πρακτικές που αγνοούν το καλό και την υγεία των πολιτών, όπως η πρόσφατη τοποθέτηση κεραίας κινητής τηλεφωνίας δίπλα σε ένα δημοτικό σχολείο του Κερατσινίου. Πολύ φοβάμαι πως δεν είναι το μοναδικό τέτοιο παράδειγμα. Θεωρώ όμως ότι θα πρέπει να μπει ένα τέλος.

**ΣΟΦΙΑ ΒΟΥΛΤΕΨΗ (Πρόεδρος της Επιτροπής)**: Τον λόγο έχει η κυρία Παπαδημητρίου.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ:** Κυρίες και κύριοι συνάδελφοι, η Κυβέρνηση της Νέας Δημοκρατίας έρχεται με το σημερινό εμβληματικό νομοσχέδιο του Υπουργείου Ψηφιακής Διακυβέρνησης να ενισχύσει το ψηφιακό αποτύπωμα σε κάθε δραστηριότητα του δημόσιου τομέα και να ολοκληρώσει τη μετάβαση του στη νέα ψηφιακή εποχή. Ο κώδικας ψηφιακής διακυβέρνησης από τη μια κωδικοποιεί σε ένα ενιαίο νομοθέτημα τη διάσπαρτη έως τώρα νομοθεσία αναφορικά με την ψηφιακή διακυβέρνηση και από την άλλη εισάγει σειρά καινοτόμων ρυθμίσεων που απλοποιούν την καθημερινότητα των πολιτών και τη συναλλαγή τους με το δημόσιο. Ενισχύουν την αποδοτικότητα του κράτους και διασφαλίζουν την αναγκαία διαφάνεια και ασφάλεια στη λειτουργία του δημόσιου τομέα.

Η «Βίβλος» ψηφιακού μετασχηματισμού, η νομοθέτηση του προσωπικού αριθμού των πολιτών, η ηλεκτρονική διακίνηση εγγράφων μεταξύ των διαφόρων δημόσιων φορέων και υπηρεσιών, η περαιτέρω ενίσχυση του gov.gr και η δημιουργία ψηφιακής θυρίδας κάθε πολίτη σε αυτό αλλά και η ενίσχυση της διαλειτουργικότητας στο δημόσιο, είναι ορισμένες μόνο από τις προβλέψεις του κώδικα ψηφιακής διακυβέρνησης που καταπολεμούν τη γραφειοκρατία και τις χρόνιες παθογένειες του δημόσιου τομέα και διευκολύνουν άμεσα την επικοινωνία των πολιτών και των επιχειρήσεων με το κράτος. Η χρησιμότητά τους θα φανεί από την επόμενη κιόλας ημέρα της ψήφισης του νομοσχεδίου γλιτώνοντας από τους πολίτες πολύτιμο χρόνο και χρήμα. Τέλος λοιπόν στη γραφειοκρατία, τέλος στις ουρές στα γκισέ των δημόσιων υπηρεσιών και των ασφαλιστικών ταμείων, τέλος στην άσκοπη ταλαιπωρία των πολιτών.

Στο σημείο αυτό, θα ήθελα να κάνω μια επισήμανση στους συναδέλφους της αντιπολίτευσης, κυρίως της αξιωματικής. Κυρίες και κύριοι συνάδελφοι, δεν μπορούν όλα τα νομοσχέδια να αποτελούν αντικείμενο ενός στείρου αντιπολιτευτικού λόγου και σίγουρα δεν μπορεί το σημερινό νομοσχέδιο. Δεν είναι δυνατόν να μέμφεστε την κυβέρνηση και το Υπουργείο για καθυστερήσεις, όταν ενσωματώνει τον Κώδικα Ηλεκτρονικών Επικοινωνιών πριν από την προβλεπόμενη προθεσμία και μάλιστα νωρίτερα από την πλειοψηφία των περισσότερων ευρωπαϊκών χωρών ή όταν ενσωματώνει την οδηγία για τα ανοικτά δεδομένα μισό χρόνο πριν. Κάτι που διαπίστωσαν και δήλωσαν και οι εκπρόσωποι των φορέων.

Περαιτέρω, η αξιωματική αντιπολίτευση, αναζητώντας λόγους για να καταψηφίσει το νομοσχέδιο, επικαλείται το επιχείρημα, ότι εν προκειμένω δεν τηρήθηκε διαδικασία κωδικοποίησης που προβλέπεται από το νόμο περί επιτελικού κράτους. Να σας παραπέμψω εκεί κ.κ. της αξιωματικής αντιπολίτευσης. Το άρθρο 65 του εν λόγω νόμου, ορίζει ως κωδικοποίηση, ότι η κωδικοποίηση λαμβάνει χώρα κατά περίπτωση. Πρώτον, στην αναδιάρθρωση διατάξεων. Δεύτερον, στην απαλοιφή διατάξεων που ρητά ή σιωπηρά έχουν καταργηθεί. Τρίτον, σε αναδιατύπωση κειμένων σε εύλικτη γλώσσα. Τέταρτον, σε προσαρμογή διατάξεων που καθορίζουν αρμοδιότητες διοικητικών οργάνων και μπορεί επίσης να πάρει και τη μορφή συγκέντρωσης ισχυουσών διατάξεων. Εν προκειμένω, με το παρόν σχέδιο νόμου, ναι μεν γίνονται όλα τα προαναφερόμενα, επιπλέον όμως εισάγονται και καινούργιες διατάξεις και επίσης, ενσωματώνεται και κοινοτική οδηγία. Επομένως, το επιχείρημα το συγκεκριμένο, δεν μπορεί να ευσταθεί. Πέραν αυτών, δεν είναι επίσης κ.κ. συνάδελφοι πολιτικά ορθό και δίκαιο, να προσπαθείτε να καπηλευθείτε πολιτικά κάθε θετικό στοιχείο του νομοσχεδίου. Οι μεν μιλάτε για την ενιαία ψηφιακή πολιτική, οι δε για τη διαύγεια.

Κυρίες και κύριοι συνάδελφοι, η Νέα Δημοκρατία, έχει το πολιτικό σθένος να αναγνωρίσει παρεμβάσεις προηγούμενων κυβερνήσεων που είχαν θετικό αποτύπωμα. Στη χθεσινή συνεδρίαση μάλιστα, ευθέως το αναγνώρισε και ο ίδιος Υπουργός. Έχουμε όμως, ως Νέα Δημοκρατία και την ικανότητα να διορθώσουμε κάποιες εξ αυτών, να τις επικαιροποιήσουμε στα σύγχρονα δεδομένα και στις απαιτήσεις εποχής, και να τις αξιοποιήσουμε πάντα με αποκλειστικό γνώμονα το συμφέρον των πολιτών. Καλό θα ήταν λοιπόν, να αφήσετε σε τέτοιου είδους νομοσχέδια τη στείρα αντιπαράθεση και να έχετε το πολιτικό θάρρος για να πείτε ένα μεγάλο μπράβο και στον Υπουργό Ψηφιακής Διακυβέρνησης και στην Κυβέρνηση Νέας Δημοκρατίας για το σημερινό νομοσχέδιο, αλλά και για το εξαιρετικό έως τώρα έργο στον τομέα της ψηφιακής διακυβέρνησης. Έργο, το οποίο έχει αναγνωριστεί και αναγνωρίζεται από τη συντριπτική πλειοψηφία των Ελλήνων πολιτών, οι οποίοι έχουν αγκαλιάσει με θέρμη τις ψηφιακές παρεμβάσεις της κυβέρνησης. Πρωτίστως, διότι, αυτές ανταποκρίνονται άμεσα στις ανάγκες τους, αλλά και στις ιδιαίτερες συνθήκες που δημιουργήθηκαν κατά τη διάρκεια της πανδημίας.

Η ενιαία ψηφιακή πύλη gov.gr, με εκατοντάδες υπηρεσίες, η οποία ενισχύεται σήμερα ακόμη περισσότερο, η άυλη συνταγογράφηση, οι ηλεκτρονικές εξουσιοδοτήσεις και υπεύθυνες δηλώσεις, τα ηλεκτρονικά πιστοποιητικά, ο ευρωπαϊκός αριθμός κλήσης έκτακτης ανάγκης «112», αλλά και η λειτουργία του «13 0 33» κατά τη διάρκεια της πανδημίας και του lock down, είναι ενδεικτικά κάποιες από τις κυριότερες ψηφιακές παρεμβάσεις που βρήκαν τεράστια απήχηση στο σύνολο της Ελληνικής κοινωνίας. Το έργο αυτό, συνεχίζεται και εμπλουτίζεται σήμερα με τον κώδικα ψηφιακής διακυβέρνησης, που αποτελεί ακόμη μία σημαντική παρακαταθήκη της κυβέρνησης της Νέας Δημοκρατίας για την ψηφιακή ανασυγκρότηση της χώρας, για την εύρυθμη λειτουργία του δημοσίου, για όλους τους Έλληνες πολίτες. Σας ευχαριστώ κυρία Πρόεδρε.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Το λόγο έχει ο Υφυπουργός, κ. Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Κύριοι συνάδελφοι, δεν θα έπαιρνα τον λόγο αν δεν αισθανόμουν ότι μια πραγματικά μεταρρυθμιστική προσπάθεια της κυβέρνησης, μια μεταρρυθμιστική προσπάθεια του Υπουργείου, η οποία συνοδεύεται από μια έντονη παραγωγή έργου από μια ομάδα που έχει δημιουργηθεί, δεν έχει αδικηθεί από τους προηγούμενους ομιλητές.

Είναι, βέβαια, ένα πολύ μεγάλο νομοσχέδιο, το οποίο αγγίζει πάρα πολλά ζητήματα με μεγάλο ενδιαφέρον και το κατανοώ αυτό, όμως δεν μπορώ παρά να μην αναφερθώ στο άρθρο 90. Δηλαδή, στο μητρώο διοικητικών διαδικασιών του δημοσίου, το οποίο θεωρώ, ότι είναι πραγματικά ένα εμβληματικό άρθρο, πίσω από το οποίο και με τα επιτυχή αποτελέσματα τα οποία πιστεύουμε ότι θα φέρουν στις σχέσεις του πολίτη με το δημόσιο, θα μπορέσουμε πραγματικά να καταπολεμήσουμε τη γραφειοκρατία.

Συμφωνούμε όλοι στην ανάγκη, πραγματικά, τα διοικητικά βάρη, δηλαδή, αυτά που ζητάει το κράτος από τους πολίτες για να διεκπεραιώσει μια υπόθεση του, να μειωθούν και βεβαίως, να ψηφιοποιηθούν. Πάρα πολύ σωστή αυτή η προσέγγιση και συμφωνούμε όλοι σε αυτήν. Όμως, το Ελληνικό δημόσιο, μέχρι σήμερα που μιλάμε, μέχρι σήμερα που έρχεται αυτό το νομοθέτημα, δεν έχει καταγεγραμμένες τις υπηρεσίες που μπορεί να παράσχει προς τον πολίτη. Αν ρωτήσετε αυτή τη στιγμή, πόσες είναι οι υπηρεσίες που το δημόσιο μπορεί να παρέχει προς τον πολίτη, δεν μπορεί κανένας να σας απαντήσει με ακρίβεια. Έρχεται λοιπόν το άρθρο 90, να κάνει τι; Δημιουργώντας το Μητρώο Διοικητικών Διαδικασιών, μια μεγάλη προσπάθεια στην οποία το ΕΔΥΠΕ και μια ομάδα εργασίας που δημιούργησε ο Γενικός Γραμματέας, ο Λεωνίδας Χριστόπουλος, θα επιχειρήσουμε το εξής πολύ μεγαλεπήβολο σχέδιο για το δημόσιο, αλλά από την άλλη, αναγκαίο βήμα. Θα καταγράψουμε και θα αυθεντικοποιήσουμε όλες τις υπηρεσίες που παρέχει το δημόσιο προς τους πολίτες. Αυτό το αναγκαίο πρώτο βήμα, δεν έχει γίνει ποτέ μέχρι σήμερα. Κι αν δεν υπάρχει αυτό το αναγκαίο πρώτο βήμα, δεν μπορούμε μετά να μιλήσουμε και για την απλούστευση. Δεν μπορούμε δηλαδή, να μιλήσουμε για την κατάργηση ενδιάμεσων διαδικασιών ή υποχρέωσης προσκόμισης εγγράφων, ακριβώς επειδή δεν έχουμε καταγεγραμμένα όλα τα βήματα.

Σε αυτό, λοιπόν, το Μητρώο Διοικητικών Διαδικασιών, το οποίο θα είναι την ίδια στιγμή προσιτό και στον πολίτη και στον δημόσιο υπάλληλο, θα καταγράφεται το νομοθετικό πλαίσιο από το οποίο εδράζεται η συγκεκριμένη υπηρεσία, τα βήματα τα οποία πρέπει να ακολουθηθούν, τα δικαιολογητικά τα οποία πρέπει να προσκομιστούν και η προσέγγιση χρόνου την οποία αναμένεται τη διεκπεραίωση, αλλά και τα παράβολα τα οποία ίσως απαιτούνται για τη διεκπεραίωση αυτής της υπόθεσης.

Το καινούργιο, επίσης, σε αυτή την προσέγγιση είναι ότι για πρώτη φορά υπάρχουν και ευθύνες σε οποιονδήποτε παρεκκλίνει από τα βήματα τα οποία περιγράφονται σε αυτό το αυθεντικοποιημένο μητρώο. Πλέον, κανείς δημόσιος υπάλληλος δεν θα δικαιούται να ερμηνεύσει εσφαλμένα έναν νόμο, είτε από άγνοια είτε δικαιολογημένα από την πολυνομία και την κακονομία που, δυστυχώς, χαρακτηρίζει τη δημόσια διοίκηση στη χώρα. Ούτε θα έχει και το άγχος, αν η υπόθεση την οποία διεκπεραιώνει, μπορεί να τον φέρει προ ευθυνών.

Ακριβώς, επειδή τα βήματα θα είναι απόλυτα περιγραφόμενα. Ταυτόχρονα, και ο πολίτης, δεν θα αισθάνεται, ότι μπορεί από μια τέτοια εσφαλμένη ίσως ερμηνεία, από μια λανθασμένη προσέγγιση ενός ζητήματος από υπηρεσία σε υπηρεσία, από νομό σε νομό, δεν θα μπορέσει να διεκπεραιώσει την υπόθεσή του. Θα υπάρχει ένα καθαρό πεδίο, μες το οποίο ο δημόσιος υπάλληλος, ο λειτουργός, ο οποίος θα καλείτε να διεκπεραιώσει την υπόθεση, θα ξέρει ακριβώς τα βήματα τα οποία θα πρέπει να ακολουθήσει, αλλά ταυτόχρονα και ο πολίτης θα αισθάνεται την ασφάλεια αυτής της συναλλαγής, θα δείχνει την εμπιστοσύνη στο κράτος, όπως πολύ σωστά ανέφερε ο Εισηγητής μας, ότι «Αυτή η αρχή της εμπιστοσύνης, είναι αναγκαία στη σχέση των πολιτών με το κράτος».

Όμως, θα υπάρχει και μια διαδικασία εσωτερική η οποία θα παρακολουθεί την επικαιροποίηση αυτών των διαδικασιών, γιατί ξέρουμε πολύ καλά, ότι πολλά νομοθετήματα που αλλάζουν εσωτερικές διαδικασίες, που αλλάζουν κανονιστικές πράξεις, αργούν πάρα πολύ να έρθουν προς χρήση και προς εφαρμογή στις υπηρεσίες στις οποίες αναφέρονται και έτσι έχουμε μεγάλες καθυστερήσεις. Οπότε, σε δύο επίπεδα, στο επίπεδο της υποχρέωσης επικαιροποίησης όλων αυτών των αλλαγών και στο επίπεδο της ανάγκης παρακολούθησης απαρέγκλιτα της εφαρμογής με τον τρόπο ο οποίος θα περιγράφεται, θα εστιάζει την προσοχή του συγκεκριμένου άρθρου. Νομίζω, ότι η εφαρμογή του πραγματικά θα δώσει μία άλλη εικόνα στη σχέση του πολίτη με το δημόσιο, καθώς κανένα ζήτημα ερμηνείας, κακής ερμηνείας, άγνοιας του νόμου, δεν μπορεί να δικαιολογηθεί, καθώς ο ίδιος ο δημόσιος υπάλληλος θα αισθανθεί την ασφάλεια που του δίνει κεντρικά η δημόσια διοίκηση, δείχνοντας τα βήματα που πρέπει να ακολουθηθούν σε κάθε μία από αυτές τις διαδικασίες.

Είναι βέβαιο ότι έχοντας όλη αυτή την καταγραφή, θα μπορέσουμε να δούμε σε ποια σημεία μπορούμε πλέον να καταργούμε άχρηστες και ενδιάμεσες διαδικασίες ή έγγραφα τα οποία δεν πρέπει να προσκομιστούν γιατί δεν έχουν προσκομιστεί ήδη σε προηγούμενη διαδικασία. Με την παράλληλη όλη αυτή εργασία της απλούστευσης και της ψηφιοποίησης, θα μπορούμε πραγματικά να μιλάμε για μια άλλη δημόσια διοίκηση.

Όλο αυτό δε θα γίνει σε ένα μεγάλο βάθος χρόνου. Ήδη, από τον Νοέμβριο, οι 600 πρώτες υπηρεσίες που περιγράφονται στο gov.gr είναι αυτές που θα αποτελέσουν τον κορμό πάνω στον οποίο θα στηριχθεί το μητρώο διοικητικών διαδικασιών. Θα συμπεριληφθούν, δηλαδή, στο μητρώο αρχικά οι 600 αυτές υπηρεσίες και μέσα στους επόμενους μήνες του 2021 ευελπιστούμε ότι θα ολοκληρωθεί αυτή η διαδικασία, η οποία, κατά προσέγγιση αφορά 5000 υπηρεσίες που παρέχει αυτή τη στιγμή το δημόσιο.

Οπότε, κύριοι συνάδελφοι, νομίζω ότι σε όποια θετικά έχουν περιγράφει νωρίτερα, σε όλες τις παρεμβάσεις που κάνει αυτό το νομοθέτημα, συμπεριλαμβανομένης και αυτής της εμβληματικής κατ’ εμέ διάταξης, η οποία, πραγματικά, θα έχει άμεσα αποτελέσματα και προστιθέμενη αξία στη συναλλαγή του απλού πολίτη, του επαγγελματία, του επενδυτή με το δημόσιο, έχουμε όλη την εικόνα ότι πρόκειται περί ενός νομοθετήματος που πραγματικά, βοηθάει για να κερδηθεί το εθνικό στοίχημα του ψηφιακού μετασχηματισμού της χώρας. Οφείλουμε να το στηρίξουμε όλοι.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Να ευχαριστήσω από το Βήμα την Αντιπρόεδρο της Επιτροπής, την κυρία Σοφία Βούλτεψη, που είχε την καλοσύνη, παρότι σήμερα είναι η μέρα της γιορτής της, να προεδρεύει και να με καλύψει για το διάστημα που έλειπα. Δε μπορούσε να γίνει αλλιώς, διότι είχαμε τη γενική συνέλευση στη Διακοινοβουλευτική Συνέλευση Ορθοδοξίας, η οποία είχε και εκλογικό χαρακτήρα. Ήμουν υποψήφιος επικεφαλής Γενικός Γραμματέας της Οργάνωσης, οπότε δεν μπορούσα να απουσιάζω.

Τον λόγο έχει ο κ. Υπουργός.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Ψηφιακής Διακυβέρνησης):** Θα ξεκινήσω ευχαριστώντας, καταρχήν, στο πλαίσιο της ολοκλήρωσης της συζήτησης στις Επιτροπές, για τα πολλά και πολύ εποικοδομητικά σχόλια που έχουν ακουστεί κατά τη διάρκεια αυτής της συζήτησης επί των άρθρων, επί προσεγγίσεων, επί ιδεών πέρα και πάνω από το νομοσχέδιο, που θα σας έλεγα, κρατώντας αυτά περισσότερο, είναι πάρα πολύ χρήσιμα για να μπορέσουμε και εμείς, να κάνουμε καλύτερα τη δουλειά μας. Όταν λέω «εμείς», δεν αναφέρομαι στην πολιτική ηγεσία του Υπουργείου. Όπως έχω πει πάρα πολλές φορές, η δουλειά που έχει γίνει, όλη η προσέγγιση που έχουμε δει τους τελευταίους μήνες, είναι κυρίως μια δουλειά προγραμματιστών, νομικών, δημοσίων υπαλλήλων, στελεχών και ανθρώπων που αποκτούν μια κουλτούρα και σφυρηλατούν αυτή την κουλτούρα μαζί μας, γιατί το Υπουργείο είναι κατά βάση νέο, είναι διαφορετικό από το παλιό Υπουργείο Ψηφιακής Πολιτικής, έχει πάρει πολλές νέες υπηρεσίες.

Μια κουλτούρα που στόχο έχουμε να μείνει και μετά και να συνεχιστεί για να μπορέσουμε να λύσουμε αυτές τις μεγάλες εκκρεμότητες του κράτους. Ξεκινώ με κάποιες διευκρινίσεις, γιατί, προφανώς, κάποια πράγματα θα τα αποδώσω σε παρεξήγηση σε σχέση με το πώς έχουν περιγράφει, από όσα ακούστηκαν από την Αντιπολίτευση. Κατ’ αρχήν, σε ό,τι αφορά το fund. Ο νόμος του 2011 υπάρχει και ακριβώς γι’ αυτό το λόγο και σε προηγούμενη Επιτροπή έδωσα και το έμβασμα της προηγούμενης δημοπρασίας για έσοδα κινητής τηλεφωνίας από τον προηγούμενο Υπουργό και πώς αυτά κατεβλήθησαν για την εξυπηρέτηση του χρέους. Προφανώς και η προηγούμενη κυβέρνηση δεν θα το είχε κάνει αν δεν δεσμευόταν από κάποιο νόμο, όπως δεν θα το κάναμε κατ' ανάγκην και εμείς.

Ποια είναι η διαφορά, γιατί αναφέρατε, κυρία Γκαρά, έσοδα από δημοπρασίες τηλεοπτικών σταθμών. Μα φυσικά, το άρθρο 2 του νόμου του 2011 η σχετική ΚΥΑ δε μιλάνε γενικά για όλες τις δημοπρασίες. Μιλάνε για τις δημοπρασίες της κινητής τηλεφωνίας και μόνο και ακριβώς γι’ αυτό το λόγο, αυτά τα έσοδα τίθενται στη διάθεση της εξυπηρέτησης του χρέους από το 2011. Αυτή η υποχρέωση δεν έχει αλλάξει, είναι εκεί και είναι μια υποχρέωση που προφανώς, οφείλουμε να τιμήσουμε, με δεδομένο, βέβαια, ότι εδώ που είχαμε μια κατά κοινή ομολογία καλή ιδέα, μια καλή προσέγγιση σε σχέση με το πώς έπρεπε να αναπτυχθεί αυτό το οικοσύστημα του 5G, αξιολογήθηκε και από τους εταίρους μας ότι πράγματι, μπορούσε να υπάρξει μια ευελιξία και να μπορέσουμε αυτήν την καλή ιδέα να τη φέρουμε εις πέρας και να την υλοποιήσουμε. Νομίζω ότι παρά τις διαφορετικές προσεγγίσεις που ίσως υπάρχουν σε άλλες Πτέρυγες σε σχέση με τον ρόλο του Υπερταμείου ή οποιαδήποτε άλλη προσέγγιση, νομίζω ότι είναι κοινός τόπος ότι η ιδέα του να συνδέσουμε τη δημοπρασία με το να φτιάξουμε ένα οικοσύστημα είναι κάτι στο οποίο, γενικά συμφωνούμε. Δηλαδή, μπορούμε να αξιοποιήσουμε το 5G και να αναπτύξουμε υπηρεσίες πάνω σε αυτό.

Η δεύτερη παρεξήγηση έχει να κάνει με το πού θα πάνε αυτά τα χρήματα. Κανείς δεν είπε ποτέ, ίσως να μην το περιέγραψα εγώ καλά, να το πω πιο καθαρά. Σε καμία των περιπτώσεων αυτά τα χρήματα δεν αφορούν τους τηλεπικοινωνιακούς παρόχους. Το λέει ρητά και το άρθρο 94, στην παράγραφο 4, ότι το Ταμείο Φαιστός έχει ως αποκλειστικό σκοπό τις επενδύσεις σε επιχειρήσεις που εδρεύουν στην Ελλάδα ή σε άλλο κράτος της Ευρωπαϊκής Ένωσης υπό την προϋπόθεση ότι δραστηριοποιούνται στην έρευνα ή και ανάπτυξη προϊόντων ή και υπηρεσιών που λειτουργούν σε υποδομές 5G αυτών στην Ελλάδα, ενδεικτικά στους ακόλουθους κλάδους: Μεταφορές εφοδιαστική, μεταποίηση, βιομηχανία, συμπεριλαμβανομένης της αμυντικής. Δηλαδή, δεν θα πάνε αυτά τα χρήματα και αυτές οι επενδύσεις στους παρόχους. Αυτά τα χρήματα που θα πάνε, για παράδειγμα, σε μία «start-up» επιχείρηση, η οποία, θα έχει μία ιδέα που απλώς θα συσχετίζεται με το 5G. Δηλαδή, μπορεί να είναι μια ιδέα, ας πούμε, ρομποτικής χειρουργικής και έρχεται από μια «start-up» εταιρεία, να πηγαίνει σε αυτό το fund, θα θέτει την ιδέα της υπό κρίση και θα χρηματοδοτείται. Δεν αφορά τους παρόχους. Αυτό θέλω να το κάνω σαφές, γιατί, προφανώς, έπρεπε να εξηγηθεί περισσότερο.

Ένα ακόμη σημείο παρεξήγησης είναι αυτό που ειπώθηκε για την Διαύγεια πριν. Κανείς δεν είπε να μην αναφέρεται το όνομα του υπαλλήλου. Αυτό θα έβλαπτε τη Διαύγεια, αλλά, για παράδειγμα, όταν ανέφερα ενδεικτικά το ταξίδι δεν είναι ανάγκη ενδεχομένως να φαίνονται οι συγκεκριμένες ημερομηνίες ή το συγκεκριμένο μέρος, αλλά το πρόσωπο και το πόσο είναι δυνατόν να μη φαίνονται; Θα υπήρχε πρόβλημα με την ιδιοσυστασία της Διαύγειας αν αυτό το κάναμε. Δεν είπα αυτό. Αυτό που είπα ήταν ότι κάποια πράγματα που είναι ευαίσθητα προσωπικά δεδομένα, τα οποία, την ευαισθησία σε σχέση με τα προσωπικά δεδομένα νομίζω την έχουμε όλοι, ο καθένας με τον τρόπο του. Δεν θέλουμε να εκτίθενται. Λέμε, να μας πει η Αρχή Προστασίας τι είναι ευαίσθητο προσωπικό δεδομένο σε σχέση με τη Διαύγεια και τι όχι, να αξιολογηθεί, αλλά προφανώς, εδώ, υπάρχουν δύο ανάγκες. Η ανάγκη της Διαύγειας και η ανάγκη της ιδιωτικότητας και πρέπει αυτές να συγκεραστούν για να μπορέσει η μία να μην υπερβεί την άλλη. Νομίζω ότι σε αυτό συμφωνούμε, δηλαδή, ότι δεν υπάρχει κάτι άλλο περίεργο σε αυτή τη συζήτηση.

Τώρα, προφανώς, υπάρχουν και σημεία που διαφωνούμε. Δηλαδή, αναφέραμε τα έργα, με ρωτήσετε και για το ΣΗΔΕ. Υπήρχαν έργα της προηγούμενης κυβέρνησης, με τα οποία, διαφωνήσαμε. Με είχε ρωτήσει και ο κ. Κάτσης, στον οποίο, να ευχηθώ και περαστικά, για το έργο του πάρκινγκ. Πιστεύαμε ότι έπρεπε να γίνει αλλιώς, γιατί υπάρχει ένας πλούτος πολλών εφαρμογών σε σχέση με τις έξυπνες πόλεις που νιώθαμε ότι αυτό δεν κούμπωνε καλά με αυτές τις εφαρμογές στους Δήμους. Γι’ αυτό και θα παρουσιάσουμε νέο έργο, το οποίο, θα χρηματοδοτηθεί από το Ταμείο Ανάκαμψης. Εκεί διαφωνούσαμε και το έργο σταμάτησε.

Στο ΣΗΔΕ κανείς δε θα μπορούσε να πει ότι είναι ένα κακό έργο. Είναι ένα πολύ καλό έργο. Συμφωνούμε και γι’ αυτό, συνεχίζεται και είναι ένα από τα αυτονόητα μέτρα του κράτους. Δηλαδή, πρέπει τα έγγραφα να διακινούνται ηλεκτρονικά, πρέπει να υπάρχει ένα σύστημα ανθρώπινου δυναμικού, πρέπει να υπάρχει ένα σύστημα του ενδοεπιχειρησιακού σχεδιασμού και ένα σύστημα εξυπηρέτησης των πολιτών. Ποιος διαφωνεί σε αυτά; Ποιος δεν θα συνέχιζε ένα τέτοιο έργο; Ακριβώς, γι’ αυτό το λόγο, το κάνουμε και μέχρι το τέλος του έτους, ήδη ξεκίνησαν πιλοτικά να μοιράζονται υπογραφές εντός του Υπουργείου και μέχρι το τέλος του έτους οι 150.000 ψηφιακές υπογραφές θα έχουν μοιραστεί. Να πω εδώ, επειδή ετέθη από την Αξιωματική Αντιπολίτευση σε προηγούμενη συνεδρίαση, ότι δεν επαρκεί ΣΗΔΕ σε σχέση με το φαξ. Δηλαδή, το φαξ έπρεπε να καταργηθεί, γιατί δεν αφορά το σύνολο των παρεχόμενων υπηρεσιών. Υπάρχει ακόμη στον ΕΦΚΑ, υπάρχει ακόμη στην ΑΑΔΕ και θα έχει και τις δυσκολίες της αυτή η κατάργηση. Δεν είναι κάτι που μπορεί να γίνει πάρα πολύ εύκολα.

Παρόλα αυτά, είναι κάτι που το επιθυμούμε, είναι κάτι που έχει ισχυρό συμβολικό χαρακτήρα και γι’ αυτό τον λόγο θα προχωρήσουμε σ’ αυτές τις ενέργειες.

Σε ό,τι αφορά τη συζήτηση που έχει να κάνει με τη διαστημική πολιτική, εντάξει, επίσης, αυτό είναι ένα θέμα διαφωνίας σε σχέση με τι: Δεν μετονομάσαμε το σύνολο των οργανισμών που είχαν ιδρυθεί από την προηγούμενη κυβέρνηση. Το ΕΚΟΜΕ είχε ιδρυθεί από την προηγούμενη κυβέρνηση, από αυτό το μικρόφωνο και εγώ και η πλειοψηφία έχουμε πει ότι αυτή ήταν μια πολύ ωραία προσπάθεια και γι’ αυτό τον λόγο εμπλουτίσαμε την προσπάθεια με νόμο. Στο διάστημα θεωρούμε ότι η επωνυμία του οργανισμού αυτού είχε φθαρεί από μια σειρά από λόγους που θα έλεγα ότι, στη συζήτηση επί ενός νομοσχεδίου που προσπαθούμε να συγκλίνουμε και να συμφωνήσουμε, καλό είναι να εστιάσουμε στα θέματα συμφωνίας παρά στα θέματα διαφωνίας. Εκεί κρίναμε ότι έπρεπε να γίνει αλλαγή της επωνυμίας του οργανισμού.

Σε σχέση με το άρθρο. Εδώ, θα επιμείνω ότι η προσέγγιση αυτή είναι σωστή για τους εξής λόγους. Στην προηγούμενη Υπουργική Απόφαση σε σχέση με τα optional προγράμματα της ESA, της Διαστημικής Υπηρεσίας, υπήρχαν ονομαστικά στελέχη της Γενικής Γραμματείας Τηλεπικοινωνιών που συμμετείχαν στη διάθεση αυτών των ποσών και όχι στελέχη του τότε ΕΛΔΟ και του σημερινού Ελληνικού Κέντρου Διαστήματος. Εμείς εδώ τι κάναμε; Εμπλουτίσαμε τη σύνθεση της Επιτροπής, δηλαδή πέρα από τα στελέχη της Γενικής Γραμματείας Τηλεπικοινωνιών, μπαίνουν και στελέχη του Ελληνικού Κέντρου Διαστήματος, αυτός είναι ο δεύτερος φορέας, και υπάρχουν και άλλοι δύο φορείς που είναι αυτονόητο ότι με κάποιον τρόπο πρέπει να είναι στην εικόνα, δηλαδή πρέπει γενικά να μπορούμε να συντονιζόμαστε σε κάθε κυβέρνηση. Είναι δυνατόν να μιλάμε για πολιτική για το διάστημα και να μην έχει λόγο σε αυτήν το Υπουργείου Εθνικής Άμυνας; Είναι δυνατόν να μιλάμε για πολιτική για το διάστημα που έχουμε πολλά ερευνητικά κέντρα και να μην έχει κάποιο λόγο σ’ αυτήν και η Γενική Γραμματεία Έρευνας και Τεχνολογίας κι ας είναι σε άλλα Υπουργεία; Δεν πιστεύω ότι θα υπάρξουν καθυστερήσεις, εάν θέλετε. Πιστεύω ότι το μεγαλύτερο πρόβλημα θα ήταν να υπήρχε αποσπασματικότητα και έλλειψη συντονισμού και ακριβώς γι’ αυτό το λόγο συμμετέχουν.

Σε σχέση με την άλλη παρατήρηση για το άρθρο που συναρτάται με την Υπουργική Απόφαση, με το κατά πόσον, δηλαδή, δίνει ο Υπουργός άδειες σε εταιρείες να συμμετέχουν στην αξιολόγηση των ανταγωνιστικών προγραμμάτων της ESA, επίσης εδώ θα σας έλεγα ότι θεωρήσαμε ότι είναι πιο δόκιμο να αφήσουμε όλα τα λουλούδια να ανθίσουν, δηλαδή να αφήσουμε τον καθένα να κριθεί και να αξιολογηθεί για την πρότασή του, να μην υπάρχει ένα επίπεδο κρίσης από τον εκάστοτε Υπουργό σε σχέση με το ποια είναι ή όχι η σωστή προσέγγιση ένα ελληνικό ερευνητικό κέντρο ή από μία ελληνική εταιρεία. Νομίζουμε ότι είναι καλύτερα αυτό να τεθεί απευθείας στην κρίση της ESA και γι’ αυτό το λόγο θα σας έλεγα ότι επιμένω ότι αυτή η προσέγγιση να είναι όλες οι συναρμόδιες αρχές στο τραπέζι και να αναιρούμε κι ένα εμπόδιο σε σχέση με τα ανταγωνιστικά προγράμματα που εκεί υπήρχαν καθυστερήσεις. Μάλλον είναι ευεργετικό, παρά αρνητικό, σε τελική ανάλυση είναι και κάτι το οποίο μας έχει ζητηθεί και από τα άλλα Υπουργεία να είναι στο τραπέζι μαζί μας σ’ αυτές τις συζητήσεις.

Σε σχέση με το τι έχει γίνει, έχουν γίνει πολλά και από τη Γενική Γραμματεία Τηλεπικοινωνιών αυτό το διάστημα, τα οποία έχουν να κάνουν και με τα λεγόμενα optional προγράμματα και το πώς αυξήθηκε ο σχετικός προϋπολογισμός, την επιλογή του Αστεροσκοπείου Χελμού από την ESA για προγράμματα τα οποία έχουν πάρα πολύ υψηλή υπεραξία σε σχέση με την ευρύτερη στρατηγική μας. Οπότε, νομίζω αυτά μιλούν από μόνα τους και ευρύτερα θα σας έλεγα ότι δεν έχουμε αισθανθεί την ανάγκη να τονίσουμε υπερβολικά το έργο του Υπουργείου σε σχέση με τις διαφορετικές υπηρεσίες ή με τα διαφορετικά πράγματα που έχουν γίνει, γιατί νιώθουμε ότι μιλάει από μόνο του. Νιώθουμε ότι μιλάει με όλα τα κλικ που γίνονται σε κάθε υπηρεσία, με τον κάθε πολίτη που εξυπηρετείται από αυτό και σε σχέση, επίσης, με την αντίληψη ότι η εκκρεμότητα είναι πολύ μεγαλύτερη από το έργο.

Με ρωτάτε για τις συντάξεις. Δίκιο έχετε! Είναι μεγάλο ζήτημα για εμάς να μπορούμε ταυτόχρονα να πούμε δύο πράγματα, δηλαδή, από τη μία να βγούμε και να πούμε ότι έρχεται τέταρτη βιομηχανική επανάσταση. Οι τεχνολογίες της σήμερα ακούγονται λίγο επιστημονική φαντασία και αυτό να το πεις σ’ έναν τηλεθεατή, σ’ έναν ακροατή, σ’ έναν πολίτη, του οποίου, ταυτόχρονα, η σύνταξη του έχει αργήσει να βγει ένα χρόνο ή και παραπάνω. Είναι αντιφατικό, αλλά, παρόλα αυτά, δεν μπορούμε παρά να κάνουμε και τα δύο. Πρέπει, δηλαδή, από τη μία να λύσουμε τις εκκρεμότητες και πολλοί στο Υπουργείο κατά βάση ασχολούνται με αυτό, περισσότερα στελέχη του, αλλά, ταυτόχρονα, να μην κλείσουμε την πόρτα στα επόμενα τρένα, γιατί κάποτε είχε ειπωθεί αυτή η φοβερή φράση για το θέμα της πληροφορικής και το τρένο της πληροφορικής την Ελλάδα το έχασε εάν δει κανείς τους δείκτες.

Ο λόγος που οι συντάξεις αργούν να βγουν από τον ΕΦΚΑ δεν είναι ότι υπάρχει ελλιπής βούληση, είναι ότι, επί της ουσίας, ο ΕΦΚΑ είναι το πιο δύσκολο πρότζεκτ ψηφιακού μετασχηματισμού του κράτους, γιατί εάν δείτε τα παλιά Ταμεία που συγχωνεύτηκαν στον ΕΦΚΑ, κάποια είχαν συστήματα, κάποια δεν είχαν συστήματα, κάποια είχαν άλλα συστήματα, το ένα σύστημα δεν μιλούσε με το άλλο και, εφόσον, εσύ είχες διαδοχική ασφάλιση στο ένα σύστημα είχες παρουσία, στο άλλο Ταμείο δεν υπήρχε σύστημα και αυτό το πράγμα πρέπει κάπως να κουμπώσει για να μπορέσει ο πολίτης να εξυπηρετηθεί. Είναι πολύ δύσκολη την άσκηση, είναι ένα χειρουργείο. Το χειρουργείο θα γίνει - δε γίνεται να έχουμε φτάσει στο 2020, να μιλάμε για 5G και για όλα τα υπόλοιπα και να μην μπορούμε να εκδώσουμε συντάξεις - και θα γίνει εντός ενός συγκεκριμένου χρονοδιαγράμματος, έχει ανακοινωθεί από τον Υπουργό Εργασίας, έχει ανακοινωθεί από τον διοικητή του ΕΦΚΑ, γίνονται ενέργειες σε σχέση με τις συντάξεις θανόντων, σε σχέση με τη σύνταξη του ΟΓΑ. Πρέπει να γίνουν και πολλά άλλα και θα γίνουν γρήγορα. Είναι μονόδρομος!

Να επαναλάβω κάτι τελευταίο, σε ό,τι αφορά το 5G, γιατί νομίζω ότι οφείλουμε να επαναλαμβάνουμε δεδομένα και στοιχεία για να τοποθετούμαστε επ’ αυτών. Τα στοιχεία είναι ότι οι συχνότητες που χρησιμοποιεί και δημοπρατεί η χώρα μας σε σχέση με το 5G είναι συχνότητες που χρησιμοποιούνται. Η απάντηση, δηλαδή, είναι ότι εάν υπήρχε πρόβλημα θα το ξέραμε. Τα 3,5 GHz χρησιμοποιούνται στα αγροτικά δίκτυα. Τα 700 MGz, που είναι το ψηφιακό μέρισμα 2, είναι εκεί που βρίσκονται σήμερα τα κανάλια. Φεύγουν τα κανάλια από εκεί, δημοπρατείται η συχνότητα για το 5G. Σε ότι αφορά την Ελλάδα, θα έχουμε περίπου 14.500 κεραίες. Η Ελληνική Επιτροπή Ατομικής Ενέργειας ελέγχει 2.600 στο χρόνο και πέρυσι από τις 2.600 που ελέγχθηκαν, πόσες ήταν πάνω από το όριο ακτινοβολίας; Τέσσερις! Ποιο είναι το ελληνικό όριο ακτινοβολίας; Είναι το διεθνές; Όχι, είναι χαμηλότερο! Η Ελλάδα έχει έρθει και έχει πει ότι θα κινούμε στο 70% του διεθνούς ορίου της ICNIRP για τις μη ιοντίζουσες ακτινοβολίες και εντός αστικού ιστού, εκεί υπάρχουν σχολεία και νοσοκομεία, στο 60% και το έχουμε κάνει ως χώρα αυτοβούλως. Εδώ, όμως, υπάρχει και ένα ευρύτερο φιλοσοφικό ερώτημα. Προφανώς η υγεία των πολιτών είναι πρώτη. Εάν υπήρχε οποιοδήποτε ζήτημα δεν υπήρχε περίπτωση να συνεχίζαμε, κανείς δεν θα συνέχιζε, όχι μόνο το κράτος, αλλά και οι εταιρείες, οι πάντες. Το ευρύτερο ζήτημα είναι ζήτημα στάθμισης. Δεν μπορούμε να θέλουμε παντού σήμα και πουθενά κεραίας, δεν μπορούμε να παραπονιόμαστε για κάποια ζητήματα όταν βάζουμε το κινητό στο αυτί μας και δεν έχουμε ένα hands free και πρέπει ευρύτερα αυτά να μπορούμε να σταθμίσουμε με έναν επιστημονικό τρόπο και πάντα με βάση τα δεδομένα. Μπορούμε να διαφωνούμε μεταξύ μας πολύ στις προσεγγίσεις, στις ερμηνείες, και είναι πολύ δόκιμη και γόνιμη η διαφωνία, γιατί ίσα ίσα εγώ θα σας έλεγα εάν κάποιος έχει ανοιχτό μυαλό βελτιώνει και τη θέση του, βελτιώνει και τη στάση του. Δεν μπορούμε, όμως, να διαφωνούμε επί των δεδομένων, γιατί η διαφωνία επί των δεδομένων επηρεάζει τα θεμέλια της δημοκρατίας.

Με δεδομένο αυτό και με δεδομένο ότι η συζήτηση αυτή τη στιγμή για το νομοσχέδιο κλείνει, ένα νομοσχέδιο που, όπως έχουμε τονίσει, για εμάς αποτελεί θεμελιακό λίθο της αναγκαίας μετάβασης του κράτους, της μεγάλης εκκρεμότητας του κράτους, για μία ακόμα φορά, θα ήθελα να καλέσω όλες τις πτέρυγες και όλα τα πολιτικά κόμματα, πάνω σε ένα, υπό μία έννοια, αυτονόητο σχέδιο νόμου, ένα σχέδιο νόμου εκκρεμότητα, να τοποθετηθούν θετικά και με δεδομένο αυτό θα περιμένουμε και τη συνέχιση της συζήτησης στην Ολομέλεια.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Ψηφιακής Διακυβέρνησης «Κώδικας Ψηφιακής Διακυβέρνησης (Ενσωμάτωση στην ελληνική νομοθεσία της Οδηγίας (ΕΕ) 2016/2102 και της Οδηγίας (ΕΕ) 2019/1024) –Κώδικας Ηλεκτρονικών Επικοινωνιών (Ενσωμάτωση στο ελληνικό δίκαιο της Οδηγίας (ΕΕ) 2018/1972) και άλλες διατάξεις».

Κυρίες και κύριοι συνάδελφοι, όπως συνάγεται από τις τοποθετήσεις των Εισηγητών και των Ειδικών Αγορητών, τα άρθρα 5, 63, 64, 66, 67, 70, 73, 99, 106 και 107, όπως τροποποιήθηκαν από τον κύριο Υπουργό, γίνονται δεκτά κατά πλειοψηφία. Τα άρθρα 1, 2, 3, 4, 6 – 62, 65, 68, 69, 71, 72, 74 – 98, 100 - 105 και 108 - 231 γίνονται δεκτά ως έχουν κατά πλειοψηφία. Επίσης, γίνεται δεκτό κατά πλειοψηφία και το ακροτελεύτιο άρθρο.

Τέλος, ερωτάται η Επιτροπή εάν το σχέδιο νόμου του Υπουργείου Ψηφιακής Διακυβέρνησης γίνεται δεκτό στο σύνολό του δεκτό.

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Συνεπώς, το σχέδιο νόμου του Υπουργείου ψηφιακής Διακυβέρνησης «Κώδικας Ψηφιακής Διακυβέρνησης (Ενσωμάτωση στην ελληνική νομοθεσία της Οδηγίας (ΕΕ) 2016/2102 και της Οδηγίας (ΕΕ) 2019/1024) – Κώδικας Ηλεκτρονικών Επικοινωνιών (Ενσωμάτωση στο ελληνικό δίκαιο της Οδηγίας (ΕΕ) 2018/1972) και άλλες διατάξεις» γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Αυγερινοπούλου Διονυσία – Θεοδώρα, Βούλτεψη Σοφία, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Κούβελας Δημήτριος, Κυρανάκης Κωνσταντίνος, Κωνσταντινίδης Ευστάθιος, Μάνη – Παπαδημητρίου Άννα, Μελάς Ιωάννης, Δούνια Παναγιώτα, Αντωνιάδης Ιωάννης, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Γκαρά Αναστασία (Νατάσα), Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Γιαννακοπούλου Κωνσταντίνα (Νάντια), Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

Τέλος και περί ώρα 16:25΄ λύθηκε η συνεδρίαση.

 **O ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**